
KOMENTAR ZAKONA O RJEŠAVANJU SUKOBA ZAKONA S PROPISIMA DRUGIH ZEMALJA U ODREĐENIM ODNOSIMA (ZRSZ)

Glava I – OSNOVNE ODREDBE

Članak 1.

Ovaj zakon sadrži pravila o određivanju mjerodavnog prava za statusne, obiteljske i imovinske odnosno druge materijalnopravne odnose s međunarodnim elementom.

Sadrži i pravila o nadležnosti sudova i drugih organa RH za raspravljanje gorenavedenih odnosa, pravila postupka i pravila za priznanje i izvršenje stranih sudskih i arbitražnih odluka.

Odnosi s međunarodnim elementom

Odnosi među ljudima (društveni odnosi) najčešće se razvijaju unutar granica pojedine države; to su unutarnji ili nacionalni odnosi. Postoje, međutim, i društveni odnosi koji se razvijaju preko državnih granica i zato su vezani uz najmanje dvije države ili više njih. Za takve se odnose kaže da imaju u sebi određeni međunarodni (strani) element, kao npr. kad su u nekom odnosu oba subjekta stranci, ili kada je odnos nastao ili prestao u inozemstvu.

Kolizijska pravila
 – pravila o određivanju mjerodavnog prava

Kod odnosa s međunarodnim elementom postavlja se pitanje koje pravo treba primijeniti za reguliranje konkretnog odnosa, domaće ili strano. Odgovor daju kolizijska pravila.

Dakle, kolizijska pravila ne rješavaju neposredno (izravno) odnos s međunarodnim elementom, nego to čine posredno (neizravno), tj. upućivanjem na mjerodavno domaće ili strano pravo koje treba primijeniti za reguliranje dotičnog odnosa.

1) Jednostrana (nepotpuna) kolizijska pravila

Upućuju na primjenu samo domaćeg prava. Rijetka su u hrv. zakonodavstvu
.

2) Dvostrana (potpuna) kolizijska pravila

Upućuju na primjenu ne samo domaćeg, nego i stranog prava
.

Kolizijska pravila imaju specifičnu strukturu (jer nisu strukturalno jednaka ostalim pravilima MPP-a). Naime, svako kolizijsko pravilo sastoji se od dva dijela: kategorije vezivanja (što obuhvaća raznovrsne kategorije odnosa koji su predmet pojedinog pravila) i poveznice/vezne okolnosti
 (koja služi za određivanje mjerodavnog prava). Npr. u kolizijskom pravilu o braku koje glasi: „U pogledu uvjeta za sklapanje braka mjerodavno je za svaku osobu pravo države čija je ona državljanin u vrijeme stupanja u brak“, kao kategorija vezivanja javljaju se uvjeti za sklapanje braka, dok je poveznica državljanstvo.

Budući da pojedina poveznica u kolizijskom pravilu služi za određivanje mjerodavnog prava, u literaturi se i samo mjerodavno pravo obično naziva prema imenu odgovarajuće poveznice:

· Pravo određeno državljanstvom naziva se domovinskim pravom (pravom državljanstva) ili lex patriae
· Pravo prebivališta ili lex domicilii
· Pravo mjesta gdje se stvar nalazi ili lex rei sitae
· Pravo izabrano sporazumnom voljom ugovornih stranaka ili lex autonomiae
· Pravo mjesta gdje je poduzet pravni čin (akt) ili lex loci actus
· Pravo mjesta gdje je počinjen delikt ili lex loci delicti commissi
· U raznim situacijama govori se o pravu države suda ili lex fori
K.p. za vlasničkopravne odnose i druga prava na stvarima – čl. 18.

K.p. za ugovore i druge pravne poslove – čl. 19-26.

K.p. za izvanugovorne obveze – čl. 27-29.

K.p. za nasljeđivanje – čl. 30-31.

K.p. za obiteljske odnose – čl. 32-45.

Procesna pravila za odnose s međunarodnim elementom

ZRSZ sadrži i procesna pravila za odnose s međunarodnim elementom, kao što su pravila o nadležnosti sudova i drugih organa RH, te pravila postupka i pravila za priznanje i izvršenje stranih sudskih i arbitražnih odluka.
 

ZRSZ nije donio nikakvu odredbu o osobama koje uživaju pravo imuniteta (izuzimanje od jurisdikcije), jer to pitanje rješava Zakon o parničnom postupku. Glede nadležnosti hrvatskih sudova za suđenje strancima koji imaju pravo imuniteta u RH i za suđenje stranim državama i međunarodnim organizacijama, vrijede pravila međunarodnog prava.

Danas je općenito priznato, premda nije navedeno u ZRSZ-u, da se postupak uvijek vodi po pravu države suda (načelo legis fori za postupak). Prema tome, postupak koji se vodi pred našim pravosudnim tijelom uređuje domaće procesno pravo.

Članak 2.

Ako u ovom zakonu nema odredbe o pravu mjerodavnom za neki odnos iz članka 1. stavka 1. ovog zakona, odgovarajuće se primjenjuju odredbe i načela ovoga zakona, načela pravnog poretka RH i načela međunarodnog privatnog prava.

Pravne (zakonske) praznine

U članku 2. rješava se problem popunjavanja tzv. pravnih (zakonskih) praznina.

Naime, zakonski tekstovi o MPP, ma koliko bili precizni i detaljni, ipak ne sadrže cjelovite odgovore na sva pitanja koja se u pravosudnoj praksi mogu pojaviti. Zbog toga se, prilikom rješavanja odnosa s međunarodnim elementom pravosudni organ može naći pred pravnom (zakonskom) prazninom, koju je potrebno ispuniti na način što će se pronaći pravno pravilo, obično putem analogije. 
Za popunjavanje pravne (zakonske) praznine rješenje treba tražiti najprije u odredbama i načelima samog ZRSZ-a, a tek nakon toga u načelima pravnog poretka RH.

U nedostatku rješenja iz hrvatskog pravnog sustava, pristupa se primjeni načela međunarodnog privatnog prava.

Članak 3.

Odredbe ovog zakona ne primjenjuju se na odnose iz članka 1. ovog zakona ako su oni regulirani drugim zakonom ili međunarodnim ugovorom.

Izvori prava i njihova hijerarhija

O tome gdje se nalaze pravna pravila za reguliranje odnosa s međunarodnim elementom odgovor daju izvori MPP. Ti izvori MPP mogu biti unutarnji i međunarodni. Pluralizam izvora u hrvatskom MPP otvara pitanje njihova međusobnog hijerarhijskog odnosa, koji rješava članak 3. ZRSZ.

Drugi zakoni koji uređuju materiju MPP javljaju se kao lex specialis u odnosu na ZRSZ; zbog toga se odredbe ZRSZ-a ne primjenjuju na odnose s međunarodnim elementom ako su regulirani drugim zakonima. 

Naime, pojedina područja MPP nisu obuhvaćena u ZRSZ-u jer se radi o specifičnim pravnim materijama koje zahtijevaju posebno zakonsko uređenje u nekim drugim zakonima.

Međunarodni ugovori kojima je vezana RH imaju karakter legis specialis prema ZRSZ-u; zbog toga se odredbe ZRSZ-a ne primjenjuju na odnose s međunarodnim elementom ako su regulirani međunarodnim ugovorom.

Kao i ZRSZ, tako i Ustav RH daje prednost međunarodnom ugovoru pred domaćim pravom. Međunarodni ugovori koji su sklopljeni i potvrđeni u skladu s Ustavom RH te objavljeni, a koji su na snazi, čine dio unutarnjega pravnog poretka RH, a po pravnoj su snazi iznad zakona.

Međunarodni ugovori koje je sklopila i kojima je pristupila SFRJ primjenjivat će se u RH ako nisu u suprotnosti s Ustavom i pravnim poretkom RH, na temelju odredaba međunarodnog prava o sukcesiji država u pogledu ugovora.

Premda dvostrani međunarodni ugovori imaju različite naslove, ipak se obično svrstavaju u nekoliko skupina, kao što su: ugovori o pravnoj pomoći, konzularne konvencije, ugovori o trgovini i plovidbi.

Osim dvostranih međunarodnih ugovora, kao izvor MPP javljaju se i višestrani međunarodni ugovori (konvencije). Tijekom primjene na odnose s međunarodnim elementom, prednost ima dvostrana konvencija (kao lex specialis) pred višestranom konvencijom.

Članak 4.

Ne primjenjuje se pravo strane države ako bi njegov učinak bio suprotan Ustavom RH utvrđenim osnovama državnog uređenja.

Javni poredak

Upućivanje na primjenu stranoga prava radi reguliranja odnosa s međunarodnim elementom, kao što je poznato, proizlazi iz kolizijskih pravila.

Strano pravo na koje upućuje domaće kolizijsko pravilo iznimno se ipak neće primijeniti u dva slučaja: 1) ako je strano pravo protivno javnom poretku, 2) kad je mjerodavnost stranog prava postignuta u svrhu zaobilaženja zakona.

Javni poredak označava temeljna (bitna, osnovna) načela pravnog poretka pojedine države, koja se moraju uvijek primjenjivati na njezinom teritoriju i stoga isključuju od primjene protivno strano pravo.

Dvije funkcije koje vrši javni poredak: 1) negativna funkcija – kad se odbija primjena stranog mjerodavnog prava zbog protivnosti javnom poretku domaće države
, 2) pozitivna funkcija – kad se nalaže primjena određenih pravila domaćeg prava, bez obzira na strano mjerodavno pravo.

U teoriji se posebno ukazuje na mogućnost tzv. ublaženog djelovanja javnog poretka, kod rješavanja pravnih odnosa koji su nastali u inozemstvu po stranom pravu. 

Kad bi strani pravni odnos bio u suprotnosti s hrvatskim javnim poretkom, ipak nema zapreke da se u Hrvatskoj ostvaruju pojedini učinci tog pravnog odnosa, koji sami nisu protivni pravnom poretku.

Što se pak tiče Zakona o parničnom postupku (ZPP), javni poredak dolazi praktično do izražaja pri ukazivanju međunarodne pravne pomoći, kada domaći sudovi udovoljavaju zamolnicama inozemnih sudova. Tako će domaći sud uskratiti pravnu pomoć inozemnom sudu ako se traži izvršenje radnje koja je protivna javnom poretku.
 Zamoljena radnja može biti odbijena ne samo zbog njezina sadržaja, nego i zbog načina njezina izvršenja. Jer, radnja koja je predmet molbe inozemnog suda može se obaviti i na način koji zahtijeva inozemni sud, ako takav postupak nije protivan javnom poretku RH.

Članak 5.

Ne primjenjuje se pravo strane države koje bi bilo mjerodavno prema odredbama ovoga ili drugog zakona ako bi cilj njegove primjene bio izbjegavanje primjene prava Republike Hrvatske.

Zaobilaženje zakona – frauduloznost

Daljnja iznimka od načelne primjene stranog prava jest slučaj zaobilaženja (izbjegavanja) zakona – frauduloznost.

O zaobilaženju zakona u MPP govorimo kada stranke nastoje namjerno izbjeći primjenu redovito mjerodavnog prava, na način što svojevoljno mijenjaju državljanstvo, domicil ili neku sličnu poveznicu u kolizijskim pravilima kako bi postigli primjenu drugoga, za svoje interese povoljnijega prava.

Zaobilaženje zakona pojavljuje se najčešće u obiteljskom i nasljednom pravu, ali može postojati i na ostalim područjima prava.

U svakom slučaju, da bi se moglo govoriti o zaobilaženju zakona, moraju biti ostvarene dvije pretpostavke: 1) objektivna pretpostavka – promjena poveznice u kolizijskom pravilu (državljanstva, domicila i sl.), 2) subjektivna pretpostavka – namjera da se zaobiđe zakon, odnosno izbjegne primjena domaćeg prava. 

Treba li zaobilaženje zakona tretirati kao poseban pravni institut?

Treba razlikovati pojam zaobilaženja zakona od pojma javnog poretka. Jer, javni poredak intervenira zbog nespojivosti primjene stranog prava s temeljnim načelima domaćeg prava, bez obzira na subjektivno ponašanje stranaka. Suprotno tome, institut zaobilaženja zakona djeluje protiv frauduloznog ponašanja stranaka koje ne odobrava domaći pravni sustav; tako npr. svatko može promijeniti državljanstvo (domicil), ali se ipak ta mogućnost ne smije zloupotrebljavati i koristiti jedino u cilju da se otkloni primjena mjerodavnog prava.

Članak 6.

Ako bi prema odredbama ovog Zakona trebalo primijeniti pravo strane države, uzimaju se u obzir njegova pravila o određivanju mjerodavnog prava.

Ako pravila strane države o određivanju mjerodavnog prava uzvraćaju na pravo RH, primijenit će se pravo RH, ne uzimajući u obzir pravila o određivanju mjerodavnog prava.

Renvoi (preupućivanje)

Ovim člankom normira se specifični institut MPP – renvoi (uzvrat i upućivanje na daljnje pravo).

Problem renvoi u MPP nastaje samo onda ako se zauzme gledište da kolizijsko pravilo domaćeg prava, lex fori, upućuje na primjenu cjelokupnog prava strane države (uključujući i njegova kolizijska pravila odnosno pravila o određivanju mjerodavnog prava). Pri tome strano pravo može sadržavati kolizijsko pravilo koje upućuje natrag na primjenu polaznog domaćeg prava ili upućuje dalje, na primjenu nekog trećeg prava.

· Primjer I:

Pred hrvatskim pravosudnim organom rješava se pitanje poslovne sposobnosti Engleza koji ima domicil (prebivalište) u Hrvatskoj. Prema hrvatskom kolizijskom pravilu za prosuđenje poslovne sposobnosti neke osobe mjerodavno je njeno domovinsko pravo (lex patriae), tj. u ovom primjeru pravo Engleske. A prema engleskom kolizijskom pravilu bit će mjerodavno pravo prebivališta (lex domicilii), tj. hrvatsko pravo, jer Englez ima prebivalište na području Hrvatske. Dakle, za ocjenu poslovne sposobnosti Engleza hrvatsko kolizijsko pravilo upućuje na englesko pravo, a kolizijsko pravilo engleskog prava upućuje natrag na primjenu hrvatskog prava.

· Primjer II:

Pred hrvatskim pravosudnim organom pojavi se pitanje poslovne sposobnosti Engleza koji ima svoj domicil (prebivalište) na području Danske. U tom slučaju hrvatsko kolizijsko pravilo opet upućuje na domovinsko, dakle englesko pravo, dok englesko kolizijsko pravilo upućuje dalje na pravo domicila, konkretno na dansko pravo, jer Englez ima prebivalište u Danskoj.

Ipak, postoje određen pravne materije u kojima se uobičajeno isključuje renvoi.

· kod autonomije stranaka, ili, drugim riječima, ako je mjerodavno pravo određeno sporazumom ugovornih stranaka (čl. 19. ZRSZ), jer se opravdano može pretpostaviti da su stranke uputile na primjenu samo materijalnih pravila, a ne i kolizijskih pravila ugovorenog prava

· kada je mjerodavno pravo određeno pravilom locus regit actum
· kod međunarodnih konvencija koje unificiraju kolizijska pravila; to čine novije haaške konvencije formulacijom o primjeni unutarnjeg prava, tj. materijalnog prava, a ne kolizijskih pravila 

Naravno, ako međunarodni ugovori koji obvezuju RH izričito predviđaju renvoi, naše će pravosudno tijelo uvažiti takav renvoi u granicama dotičnog ugovora.

Izvan članka 6. ZRSZ, u hrvatskom MPP prihvaća se izričito renvoi u Zakonu o mjenici i Zakonu o čeku, a u suglasnosti sa ženevskim konvencijama o rješavanju sukoba zakona kod mjenice, odnosno čeka. 

Naime, u pogledu sposobnosti za mjenično obvezivanje priznaje se renvoi, i to kako u obliku uzvrata tako i u obliku upućivanja na daljnje – treće pravo. U slučaju uzvrata primjenjuje se hrvatsko materijalno pravo,  a u slučaju upućivanja na treće pravo, samo to pravo (ali ne daljnje, neko četvrto, peto itd. pravo).

Članak 7.

Ako ovim ili drugim zakonom nije drugačije određeno, smatra se da su pravni posao i pravna radnja u pogledu oblika pravovaljani ako su pravovaljani bilo po pravu mjesta gdje je pravni posao sklopljen, odnosno pravna radnja poduzeta, bilo po pravu koje je mjerodavno za sadržaj posla odnosno pravne radnje.

Oblik pravnih akata

Članak 7. uređuje pitanje mjerodavnog prava za oblik (formu) pravnog posla odnosno pravne radnje, i u tom pogledu vrijedi standardno opće pravilo locus regit actum (mjesto vlada činom): to pravilo izražava shvaćanje da je za vanjski oblik (formu) pravnih akata mjerodavno pravo mjesta gdje je pravni akt sklopljen odnosno poduzet.

Članak 7. priznaje važenje pravila locus regit actum, i to fakultativno, jer će pravni posao i pravna radnja u pogledu oblika biti pravovaljani: bilo po pravu mjesta gdje je pravni posao sklopljen odnosno pravna radnja poduzeta (lex loci actus), bilo po pravu koje je mjerodavno za sadržaj pravnog posla odnosno pravne radnje (lex causae). Ukratko rečeno, pravni posao odnosno pravna radnja bit će pravovaljani ako je uvažena forma koju za njih propisuje bilo lex loci actus, bilo lex causae.

U obiteljskim odnosima dva su izričito predviđena slučaja za koje vrijedi pravilo locus regit actum kao obvezatno (obligatorno): oblik braka i oblik usvojenja. Naime, prema čl. 33. ZRSZ za oblik braka mjerodavno je pravo mjesta, odnosno države gdje se brak sklapa (lex loci celebrationis), a prema čl. 44/4 ZRSZ za oblik usvojenja mjerodavno je pravo gdje se usvojenje zasniva.

Kad je riječ o nasljednim odnosima, u čl. 31. ZRSZ fakultativna primjena pravila locus regit actum ima svoje specifičnosti u pogledu oblika oporuke, jer je mjerodavno čak šest alternativnih prava (uz lex loci actus, u obzir dolazi još i domovinsko pravo oporučitelja, pravo njegova prebivališta, pravo njegova boravišta, pravo RH, a za nekretnine i pravo mjesta gdje se nekretnina nalazi). Oporuka će biti valjana u pogledu oblika ako odgovara propisima bilo kojeg od tih navedenih prava.

Što se tiče ugovornih odnosa, od općeg pravila locus regit actum izuzimaju se oni ugovori koji se odnose na nekretnine (čl. 21. ZRSZ). Oblik i formalnu valjanost ugovora o nekretninama uređuje lex rei sitae, tj. pravo mjesta (države) gdje se nekretnina nalazi.

Kao daljnja iznimka od općeg pravila locus regit actum pojavljuju se i diplomatsko-konzularne forme pravnih akata, posebice kada ovi organi sudjeluju u sklapanju brakova, obavljanju poslova skrbništva, sastavljanju oporuke ili ovjeravanju isprava.

Članak 8.

Za zastaru mjerodavno je pravo koje je mjerodavno za sadržaj pravnog posla odnosno pravne radnje.

Zastara

Zastara je najviše važna za obvezno pravo i najčešće se u praksi MPP postavlja pitanje zastare obveznopravnih zahtjeva.

ZRSZ u članku 8. polazi od koncepcije da je zastara institut materijalnog prava i zbog toga je za zastaru mjerodavno pravo koje je mjerodavno za sadržaj pravnog posla odnosno pravne radnje (lex causae). Ako se npr. radi o zastari zahtjeva iz nekog ugovora, pitanje zastare treba prosuđivati po istom onom pravu koje je mjerodavno za sadržaj dotičnog ugovora, jer to pravo mjerodavno za sadržaj ugovora (lex causae) odlučuje: o početku i svršetku zastare, o mirovanju i prekidu zastare te o učinku zastare.

Članak 9.

Pravo strane države primjenjuje se prema smislu i pojmovima što ih sadrži.

Kvalifikacija

Ovom odredbom rješava se tzv. problem kvalifikacije u MPP.

Kvalifikacija predstavlja opću pravnu metodu, koja se vrši u svim granama prava, i to kad se konkretni životni odnos ili činjenično stanje mora subsumirati pod relevantne pravne pojmove, kao npr. poslovna sposobnost, bračnoimovinsko pravo, stvarna prava, nasljeđivanje, mjesto zaključenja ugovora, prebivalište i sl. To subsumiranje (podređivanje, svrstavanje) činjeničnog životnog odnosa pod odgovarajući pravni pojam, označava postupak kvalifikacije, tj. postupak u kojemu se određuje pravna priroda činjeničnom životnom odnosu.

Ovaj se postupak kvalifikacije, međutim, komplicira u MPP, jer za konkretni odnos s međunarodnim elementom dolaze u obzir za primjenu dva ili više prava, pa se stoga postavlja pitanje: po kojemu će se pravu vršiti kvalifikacija?

U hrvatskoj znanosti MPP dominira shvaćanje o tzv. dvostrukoj, stupnjevitoj kvalifikaciji. Prema toj koncepciji uvijek treba kvalificirati po onom pravu kojemu pripada pravno pravilo. Stoga se u prvoj fazi, radi primjene kolizijskog pravila, kvalificira po polaznom, domaćem pravu države suda (lex fori), a nakon toga, u drugoj fazi, kada je već izabrano mjerodavno pravo za primjenu, kvalificira se po tom mjerodavnom pravu (lex causae).

Koncepcija dvostruke kvalifikacije najbolje odgovara ravnopravnosti i suverenosti pravnih poredaka država, kao i pravilnom reguliranju odnosa s međunarodnim elementom.

O problemu kvalifikacije vodi se računa i u međunarodnim ugovorima, bilo dvostranima ili višestranima.
 

Osim međunarodnim ugovora, kao daljnje iznimno odstupanje od kvalifikacije po lex fori spomenimo ovdje i slučaj kada treba kvalificirati pojam stranog državljanstva (državljanstvo osobe). Jer, prema općeprihvaćenom pravilu međunarodnog javnog prava svaka država suvereno odlučuje tko su njeni državljani.

Članak 10.

Ako je mjerodavno pravo države čiji pravni poredak nije jedinstven, a pravila ovog zakona ne upućuju na određeno pravno područje u toj državi, mjerodavno pravo određuje se prema pravilima tog pravnog poretka.

Ako se mjerodavno pravo države čiji pravni poredak nije jedinstven ne može utvrditi na način predviđen u stavku 1. ovog članka, mjerodavno je pravo područja u toj državi s kojim postoji najbliža veza.

Nejedinstveni pravni poredak

Članak 10. sadrži odredbe za rješavanje problematike tzv. nejedinstvenog pravnog poretka u MPP.

U današnjem svijetu određeni broj država nema jedinstveno pravo na cijelom svom teritoriju, jer se radi o državama na čijem teritoriju postoji više različitih pravnih područja, odnosno pravnih poredaka. Takvi nejedinstveni pravni poretci česta su pojava kod složenih, federativnih država
, premda mogu postojati i kod drugih oblika država
.

Postojanje država s nejedinstvenim pravnim poretkom oduvijek predstavlja poseban problem kada treba određivati mjerodavno pravo pomoću kolizijskih pravila MPP.

Naime, ako hrvatsko kolizijsko pravilo upućuje na primjenu prava strane države s nejedinstvenim pravnim poretkom, tada se postavlja opravdano pitanje: tko će određivati mjerodavno pravo unutar te države čiji pravni poredak nije jedinstven, nego se sastoji od više pravnih područja. Sukladno članku 10. potrebno je razlikovati dvije situacije prilikom određivanja mjerodavnog prava unutar države s nejedinstvenim pravnim poretkom:

1) Jedna je situacija kada hrvatsko kolizijsko pravilo upućuje neposredno (izravno) na primjenu prava određenog područja unutar države s nejedinstvenim pravnim poretkom. Ako se radi o kolizijskom pravilu koje upućuje na pravo pojedinog mjesta u državi s nejedinstvenim pravnim poretkom
, bit će mjerodavno pravo onog područja unutar države s nejedinstvenim pravnim poretkom u kojemu se to mjesto nalazi.

2) Drugačija je, međutim, situacija kada hrvatsko kolizijsko pravilo ne upućuje na određeno pravno područje unutar države s nejedinstvenim pravnim poretkom. A to su, praktično govoreći, slučajevi u kojima kolizijsko pravilo upućuje na pravo državljanstva osobe (domovinsko pravo) odnosno lex patriae.

U ovoj situaciji treba uvijek mjerodavno pravo unutar države s nejedinstvenim pravnim poretkom određivati prema pravilima toga pravnog poretka.

Ako se na taj način ne može utvrditi mjerodavno pravo unutar države s nejedinstvenim pravnim poretkom, mjerodavno je pravo područja u toj državi s kojim postoji najbliža veza.

· Zaključak:

Odredbe članka 10. izražavaju gledište da problem nejedinstvenog pravnog poretka dolazi praktično u obzir samo kada kolizijska pravila MPP „ne upućuju na određeno pravno područje“ unutar države s nejedinstvenim pravnim poretkom. Tek u toj situaciji treba rješenje problema određivanja mjerodavnog prava unutar države s nejedinstvenim pravnim poretkom tražiti, prije svega, u unutarnjim kolizijskim pravilima te države; u nedostatku takvih pravila upotrebljava se kriterij najbliže veze za određivanje mjerodavnog prava unutar države s nejedinstvenim pravnim poretkom.

Članak 11.

Ako osoba koja je državljanin RH ima i državljanstvo neke druge države, za primjenu ovog zakona smatra se da ima samo državljanstvo RH.

Ako osoba koja nije državljanin RH ima dva strana državljanstva ili više stranih državljanstava, za primjenu ovog zakona smatra se da ima državljanstvo one države čiji je državljanin i u kojoj ima prebivalište.

Ako osoba iz stavka 2. ovog članka nema prebivalište ni u jednoj od država čiji je državljanin, za primjenu ovog zakona smatra se da ima državljanstvo one države čiji je državljanin i s kojom je u najbližoj vezi.

Članak 12.

Ako osoba nema državljanstvo ili se njeno državljanstvo ne može utvrditi, mjerodavno pravo određuje se prema njezinu prebivalištu.

Ako osoba iz stavka 1. ovog članka nema prebivalište ili se ono ne može utvrditi, mjerodavno pravo određuje se prema njezinu boravištu.

Ako se ni boravište osoba iz stavka 1. ovog članka ne može utvrditi, mjerodavno je pravo RH.

Općenito o državljanstvu

Državljanstvo je veza koja spaja određenu osobu za određenu državu. Sve osobe koje su vezane za jednu određenu državu preko državljanstva nazivaju se državljanima (domaćim državljanima), dok su ostale osobe stranci.

Uređenje državljanstva, po međunarodnom pravu, predmet je isključive nadležnosti svake pojedine države (tzv. domaine reserve) i, prema tome, svaka država slobodno svojim zakonodavstvom određuje tko su njeni državljani.

Godine 1991. RH je kao suverena država donijela svoj Zakon o državljanstvu (ZD), kojim se uređuje hrvatsko državljanstvo, te pretpostvke za njihovo stjecanje i prestanak.

Državljanska veza između pojedinca i države uobičajeno se stječe već samom činjenicom rođenja, bilo po krvnoj vezi s njegovim roditeljima (načelo podrijetla – ius sanguinis) bilo prema mjestu rođenja djeteta (načelo područja – ius soli). Navedena načela obično se kombiniraju, tako da se jedno od načela prihvaća kao temeljno (osnovno) za stjecanje državljanstva, a drugo načelo kao dopunsko.

Državljanstvo određene države može se stjecati i na druge načine, obično prirođenjem (naturalizacijom). Stjecanje državljanstva prirođenjem odnosi se na strance; i u tom slučaju država dodjeljuje strancu državljanstvo svojim pravnim aktom, koji se donosi po njegovoj molbi.

ZD u čl. 3. predviđa četiri načina stjecanja hr-državljanstva:

1) podrijetlom

2) rođenjem na teritoriju RH

3) prirođenjem

4) po međunarodnim ugovorima

Primarno načelo za stjecanje hrvatskog državljanstva jest načelo podrijetla ili krvne veze (ius sanguinis).

ZD u čl. 17. predviđa tri načina prestanka hr-državljanstva:

1) otpustom

2) odricanjem

3) po međunarodnim ugovorima

Pojedine države omogućuju pojedinim osobama kojima je prestalo državljanstvo ponovno stjecanje izgubljenog državljanstva – reintegracija.

Država može i treba respektirati volju pojedinca u određenim slučajevima pri stjecanju i prestanku državljanstva, ali se ipak time ne mijenja pravna priroda državljanske veze. U takvim je slučajevima volja pojedinca samo jedna od pretpostavki koje propisuje država svojim zakonodavstvom za stjecanje odnosno prestanak državljanstva.

O međusobnim odnosima država u pogledu njihovih državljana raspravlja se u znanosti međunarodnog javnog prava. Ukupnost vlasti što je država vrši nad svojim državljanima, tzv. personalna suverenost, proteže se i na one državljane koji borave u inozemstvu (pozivanje na vojnu obvezu, plaćanje poreza, uređenje osobnog statusa, pravo na kažnjavanje djela počinjenih u inozemstvu itd). Državljani koji se nalaze u inozemstvu imaju pravo na diplomatsko-konzularnu zaštitu svoje države.

U kolizijskim pravilima ZRSZ državljanstvo je  primarna poveznica kojom se određuje mjerodavno domaće ili strano pravo za reguliranje statusnih odnosa fizičke osobe, nasljeđivanja, te obiteljskih odnosa.

Isto tako prema ZRSZ, ali u manjoj mjeri, kriterij državljanstva dolazi do izražaja i kod zasnivanja međunarodne nadležnosti hrvatskih sudova i drugih tijela, osobito u obiteljskopravnim stvarima.

Nesumnjivo je da državljanstvo može utjecati i na pravni položaj pojedinca u svim granama unutarnjeg prava. Jer, u svakoj pojedinoj državi mogu imati sva prava i sve dužnosti jedino državljani. Iako se stranac danas u svim državama smatra pravnim subjektom, ipak njemu nisu dostupna sva ona prava i sve dužnosti koja imaju državljani. 

U načelu samo domaći državljani imaju politička prava, obavljaju određene javne funkcije, pozivaju se na vojnu obvezu itd.

Zbog važnosti državljanstva u unutarnjem i međunarodnom pravu može se pred sudovima ili drugim tijelima pojaviti sumnja odnosno spor je li određena osoba državljanin RH ili stranac.

Prema čl. 29. ZD hrvatsko državljanstvo se dokazuje važećom osobnom iskaznicom, vojnom iskaznicom ili putovnicom. U nedostatku toga, hrvatsko državljanstvo dokazuje se domovnicom, koja se tretira kao javna isprava, a izdaje je matični ured općine ili nadležno diplomatsko-konzularno predstavništvo RH u inozemstvu.

Budući da je svaka država nadležna svojim zakonodavstvom urediti sva pitanja koja se tiču njezina državljanstva, ZD ne donosi pravila za dokazivanje državljanstva stranaca. 

Državljanstvo stranca pred hrvatskim se pravosudnim tijelima obično dokazuje pomoću javnih isprava koje predviđa pravo njegove države; npr različiti certifikati o državljanstvu. Uz certifikat o državljanstvu, kao dokaz stranog državljanstva može poslužiti i neka druga isprava; npr. putna isprava strane države.

Sukob državljanstva

Sukob državljanstva može biti pozitivan i negativan.

Pozitivan sukob postoji kad jedna osoba ima državljanstvo više država, dakle osoba je bipatrid ili polipatrid.

Negativan je sukob kad se radi o osobi bez državljanstva, o apatridu, jer takvu osobu nijedna država ne smatra svojim državljaninom.

a) Višestruko državljanstvo

Iako su slučajevi višestrukog državljanstva česti, treba ih izbjegavati ili smanjiti na najmanju moguću mjeru, jer ono ne samo da izaziva probleme za dotičnu osobu, čije se državljanske dužnosti umnožavaju, nego može biti i predmetom sporova između država (u pitanju vojne službe, diplomatske zaštite itd.).

Višestruko državljanstvo stvara poteškoće i na području MPP, osobito kada mjerodavno pravo treba odrediti državljanstvom, a dotična osoba ima dva ili više državljanstava.

Općenito je izraženo mišljenje da treba različito rješavati dva slučaja višestrukog državljanstva, i to slučaj kada pojedina osoba ima istodobno domaće i strano državljanstvo, i slučaj kada pojedina osoba ima istodobno više stranih državljanstava.

Ako se radi o osobi koja uz domaće državljanstvo (državljanstvo države suda) ima i strano državljanstvo, vladajuće je mišljenje da takvu osobu treba tretirati kao da ima samo domaće državljanstvo.

Ukratko, u sukobu između domaćeg i stranog državljanstva, daje se prednost domaćem državljanstvu pred tijelima državne vlasti RH.

U slučaju kad je osoba samo državljanin više stranih država?

Za osobu s više stranih državljanstava smatra se: prvenstveno da ima državljanstvo one države čiji je državljanin i u kojo ima prebivalište, a u nedostatku toga, da ima državljanstvo one države čiji je državljanin i s kojom je u najbližoj vezi. Da bi takvo državljanstvo najbliže veze moglo utvrditi hrvatsko pravosudno tijelo, nesumnjivo će morati uzimati u obzir razne relevantne okolnosti, kao npr. gdje osoba uobičajeno boravi i radi, koji je njezin materinski jezik, u kojoj je državi služila vojsku itd.

b) Nepostojanje državljanstva

Situacija apatrida je nesigurna i privremena gdje god boravio, tako da apatrid može biti protjeran iz države u kojoj boravi, nema diplomatske zaštite i ne može dobiti urednu putnu ispravu.

Pojava osoba bez državljanstva (apatrida) oduvijek izaziva poteškoće i na području MPP, osobito kada se mjerodavno pravo određuje pomoću državljanstva, koje apatridi nemaju. Zbog toga, umjesto nepostojećeg domovinskog prava, potrebno je odrediti neko drugo mjerodavno pravo za primjenu na apatride.

ZRSZ čl. 12.: Kada se radi o osobama bez državljanstva ili čije se državljanstvo ne može utvrditi, na takve osobe, umjesto nepostojećeg domovinskog prava, treba primjenjivati pravo mjesta prebivališta osobe, a u nedostatku mjesta prebivališta primjenjuje se pravo boravišta osobe.

Međunarodnopravno uređenje državljanstva

Dakle, nema sumnje da se u suvremenom međunarodnom javnom pravu afirmiralo načelo slobode država u određivanju državljanstva. Pitanje je, međutim, priznaje li se takva sloboda država ograničeno ili neograničeno.

Ideja o potpuno neograničenoj slobodi država u određivanju državljanstva nije prihvatljiva, pa je ograničena, i to međunarodnim ugovorima, međunarodnim običajima i načelima prava općenito priznatima u materiji državljanstva.

Pojedina pravila međunarodnoga prava za ograničavanje slobode država u određivanju državljanstva sadrže: međunarodni ugovori koje zaključuju države povodom cesije (ustupa) teritorija, kao i međunarodni ugovori koje zaključuju države povodom sukoba državljanstva.

a) Međunarodni ugovori o cesiji teritorija
Teritorijalne promjene među državama događaju se na miran način ili su posljedica ratnih događanja. Odavno postoji međunarodna praksa da se ugovorom o ustupu (cesiji) teritorija između države ustupateljice (cedenta) i države stjecateljice (cesionara) određuje i državljanski status stanovništva na ustupljenom teritoriju.

b) Međunarodni ugovori o sukobu državljanstva
RH je vezana Konvencijom o državljanstvu udane žene, koja sprječava nastanak višestrukog državljanstva, jer isključuje svako automatsko djelovanje braka na državljanstvo žene. Prema Konvenciji, ni sklapanje braka, ni rastava braka, niti promjena državljanstva muža, nemaju ipso facto utjecaja na državljanstvo žene, ali se zato određuje privilegirani postupak za naturalizaciju kako bi žena lako stekla isto državljanstvo koje ima njen muž.

Sa stajališta ZD, stranac koji je u braku s hrvatskim državljaninom i kojemu je odobreno trajno nastanjenje na području RH, može prirođenjem (naturalizacijom) steći hrvatsko državljanstvo prema posebno povoljnim uvjetima.

I pojedini dvostrani ugovori koje je zaključila bivša Jugoslavija mogu biti od interesa za RH. Takvi dvostrani ugovori obično predviđaju pravo opcije za eliminiranje postojećeg višestrukog državljanstva.

Dvostranim međunarodnim ugovorima često novonastale suverene države međusobno uređuju i pitanje državljanstva. Tako je RH 21.7.1992. zaključila Sporazum o prijateljstvu i suradnji s RBiH, u kojemu je ugovoreno da će dvije države „uzajamno omogućiti svojim državljanima stjecanje dvostrukog državljanstva“.

Članak 13.

Sud ili drugi nadležni organ po službenoj će dužnosti utvrditi sadržaj stranoga mjerodavnoga prava.

Organ iz stavka 1. ovog članka može zatražiti obavijest o stranom pravu od Ministarstva pravosuđa RH.

Stranke u postupku mogu podnijeti i javnu ispravu o sadržaju javnog prava.

Utvrđivanje sadržaja stranog prava

Ako Hrvatica i Talijan žele sklopiti brak pred hrvatskim nadležnim tijelom, u tom slučaju se primjenjuje hrvatsko i talijansko pravo u pogledu uvjeta za sklapanje braka, jer tako propisuje kolizijsko pravilo iz čl. 32 ZRSZ. U svemu tome nema nekih posebnih problema kada se radi o primjeni domaćeg (hrvatskog) prava, koje je poznato nadležnom tijelu. No, nepoznato strano (talijansko) pravo treba upoznati i utvrditi njegov sadržaj, radi primjene u konkretnom slučaju.

Glavno pitanje: kako se saznaje i utvrđuje sadržaj stranog mjerodavnog prava?

Strano pravo treba smatrati pravom (a ne činjenicom), i pravosudno tijelo stoga je dužno poznavati i primjenjivati strano pravo. Kao i za domaće pravo, i za strano pravo vrijedi načelo iura novit curia – sud poznaje pravo. 
Ako pravosudno tijelo ne poznaje strano pravo, mora po službenoj dužnosti upoznati i utvrditi njegov sadržaj, koristeći se pri tome svim dopuštenim pravni sredstvima (suradnja stranaka, mišljenja svjedoka-vještaka, obavijesti određenih državnih organa i sl.).

Ako pravosudnome tijelu nije poznato koje pravo vrijedi u stranoj državi, može zatražiti obavijesti o stranom pravu od Ministarstva pravosuđa RH.
 

Prilikom utvrđivanja sadržaja stranog prava može se pravosudno tijelo obratiti za pomoć i samim strankama.

Bez obzira na to kojim putem će upoznavati sadržaj stranoga mjerodavnog prava, pravosudno tijelo dužno je to strano pravo precizno i potpuno utvrditi radi njegove primjene. Naime, pravosudno tijelo primjenjuje strano pravo onakvo kakvo je vrijedilo i bilo na snazi u trenutku primjene. Budući da je svaki pravni poredak podložan promjenama, u slučaju primjene stranog prava uzimaju se u obzir i njegova prijelazna pravila, koja će odrediti treba li primijeniti staru ili novu normu stranog prava.

Pravosudni organ treba strano pravo primjennjivati tako kako se primjenjuje u dotičnoj državi, uvažavajući pritom i tumačenja stranog prava koja mu daju sudska praksa i pravna znanost te strane države.

Ako pravosudno tijelo ni na koji način ne uspije utvrditi sadržaj stranog mjerodavnog prava, u tom se slučaju primjenjuje domaće (hrvatsko) pravo.

Vrhovna pravosudna tijela kontroliraju primjenu stranog prava. Potpuna ili nepotpuna primjena stranoga mjerodavnog prava osnova je za ulaganje određenih pravnih lijekova, bilo žalbe (kao univerzalnog pravnog lijeka) ili revizije (kao izvanrednog pravnog lijeka protiv odluka drugostupanjskog suda).

Pravni položaj stranaca

Osnovni oblici uređivanja pravnog položaja stranaca

Države su po međunarodnom pravu dužne poštivati određene minimalne i općeprihvaćene standarde (mjerila) za postupanje sa strancima. U protivnom strančeva domovinska država može intervenirati kako bi zaštitila njegova povrijeđena prava.

Izvan ograničenja postavljenih po međunarodnom pravu, svaka država može slobodno i prema svojim interesima uređivati pravni položaj stranaca.

Na privatnopravnom području države prihvaćaju opće pravilo o izjednačavanju stranaca s domaćima, ili tzv. nacionalni postupak (tretman) po kojemu postoje jednaka prava za strance kao i za domaće državljane.

Uzajamnost, reciprocitet.

Ako se pravni položaj stranaca uređuje pod uvjetom uzajamnosti (reciprociteta), onda to znači da države svojim međusobnim odnosima zahtijevaju jednak postupak obiju strana.

Prema načinu nastanka: 1) Diplomatska uzajamnost (na osnovi međunarodnog ugovora ili izjava vlada dotičnih država), 2) Zakonska uzajamnost (na osnovi zakona) i 3) Faktična uzajamnost (na osnovi prakse međudržavnih odnosa).

Prema sadržaju uzajamnost može biti: 1) Formalna uzajamnost (kada stranci u RH uživaju jednaka prava kao i hrvatski državljani, ali pod uvjetom da i strančeva država postupa s hrvatskim državljanima jednako kao sa svojim državljanima) i 2) Materijalna uzajamnost (kada je strancu u RH priznato određeno pojedino pravo, pod uvjetom da i strančeva država priznaje hrvatskom državljaninu isto pravo).

Od praktičnog je značaja kako se utvrđuje uzajamnost. U većini slučajeva neće se tražiti dokazivanje uzajamnosti, jer se pretpostavlja da uzajamnost postoji između RH i stranih država. Što se tiče diplomatske uzajamnosti, koja je zajamčena međunarodnim ugovorom, očito je da se postojanje uzajamnosti pretpostavlja dok se ne dokaže suprotno. Zbog toga se smatra da je najlakše dokazivati postojanje diplomatske uzajamnosti, a znatno teže zakonsku i faktičnu uzajamnost.

Ako pravosudnom tijelu nije poznato postoji li uzajamnost s određenom stranom državom ili se sumnja u postojanje uzajamnosti, o tome će se zatražiti objašnjenje od nadležnog Ministarstva pravosuđa RH.

Ostali oblici uređivanja pravnog položaja stranaca

Još tri osnovna oblika za uređivanje pravnog položaja stranaca:

1) Odmazda odnosno retorzija

2) Klauzula o najpovlaštenijoj naciji

3) Režim kapitulacije

Položaj stranaca po hrvatskom pravu

· Javnopravni položaj stranaca

Svaka država slobodno odlučuje o kretanju i boravku stranaca na njezinu teritoriju; pravni režim je propisan Zakonom o kretanju i boravku stranaca iz 1991. (ZKBS)

Samo iz razloga zaštite nacionalne sigurnosti ili ako to zahtijevaju razlozi zaštite javnog poretka, strancu se može zabraniti ulazak u RH, te ograničiti ili zabraniti kretanje na određenom području, kao i otkazati boravak ili zabraniti trajno nastanjenje u određenim mjestima.

Ulazak u RH:

Za ulazak u RH, stranac mora imati: važeću putnu ispravu
 (najvažnija je putovnica) i vizu
 (ako zakonom nije drukčije uređeno).

Osim ZKBS, ima i drugih pravih režima za prelaženje državnih granica koji su predviđeni međunarodnim ugovorom. Tako države često sklapaju međunarodne ugovore o ukidanju viza, pa u tom slučaju državljani država ugovarateljica prelaze državnu granicu bez izdavanja vize.

Boravak:

Stranci koji prelaze državnu granicu mogu na području RH imati privremeni boravak, produženi boravak, boravak s poslovnom vizom, boravak po osnovi odobrenoga trajnog nastanjenja, i boravak po osnovi priznatog statusa izbjeglice.

Od dana ulaska u RH svaki stranac može privremeno u njoj boraviti najduže 3 mj. (a ako ima tranzitnu vizu, najduže do 7 dana). Stranac koji želi boraviti duže od 3 mj. dužan je prije isteka toga roka podnijeti zahtjev za izdavanje odobrenja za produženi boravak. Stranac s poslovnom vizom može boraviti do isteka roka njezina važenja.

Strancu se može odobriti i trajno nastanjenje. Pojam trajnog nastanjenja razumijeva boravak stranca u pojedinoj državi, ali koji se vrši u cilju trajnog naseljavanja na njezinu teritoriju. Za trajno nastanjenje na području RH može se odobriti strancu: koji je najmanje 1 g. u braku s hrvatskim državljaninom ili sa strancem kojemu je odobreno trajno nastanjenje u RH, ili koji je 3 g. neprekidno u radnom odnosu. Iznimno se trajno nastanjenje može odobriti i drugim strancima: zbog posebnih osobnih razloga ili poslovnih razloga za koje postoji i gospodarski interes RH, ili ako za to postoje drugi važni interesi RH.

Strancima se smatraju i izbjeglice, kojima se općenito priznaje pravo da u drugim zemljama traže utočište odnosno azil, o čemu se izjašnjava i ZKBS. Strancu koji je napustio državu čiji je državljanin ili koji je bio trajno nastanjen kao osoba bez državljanstva, da bi izbjegao proganjanje zbog svojih političkih mišljenja ili nacionalne, rasne ili vjerske pripadnosti, može se priznati status izbjeglice. Ako je strancu priznat status izbjeglice, u tom slučaju uživa pravo na nužni smještaj te na sredstva nužna za uzdržavanje i zdravstvenu zaštitu. MUP, uz prethodno pribavljeno mišljenje Ministarstva rada i socijalne skrbi, odlučuje o priznavanju, odnosno oduzimanju statusa izbjeglice.

Članci od 39. do 49. uređuju problematiku otkazivanja i prestanka boravka. Tako je nadležno tijelo ovlašteno svojim rješenjem, u zakonom predviđenim slučajevima otkazati strancu: privremeni boravak, produženi boravak ili boravak s poslovnom vizom, kao i boravak po osnovi odobrenog trajnog nastanjenja te boravak po osnovi priznatog statusa izbjeglice.

Boravak strancu prestaje ne samo otkazom nego i kad mu je izrečena mjera sigurnosti protjerivanja ili zaštitna mjera udaljenja s teritorija RH, kao i u drugim slučajevima propisanima zakonom. 

Isprave kojima stranac može dokazivati svoj osobni identitet: stranom putnom ispravom, putnom ispravom za stranca, osobnom kartom za stranca te drugom ispravom koja sadrži fotografiju.

Osobna iskaznica neće se izdati svakom strancu, nego samo onom strancu kojemu je odobren produženi boravak a nema važeću putnu ispravu. 
U RH postoji za strance obvezan režim prijave boravišta i promjene adrese stana, te prijave odnosno odjave boravišta.

Boravište – mjesto u kojemu boravi stranac na privremenom boravku, na odobrenom produženom boravku, s poslovnom vizom, i stranac kojemu je priznat status izbjeglice.

Prebivalište – mjesto u kojemu se stranac s odobrenim trajnim nastanjenjem nastanio s namjerom da u njemu živi.

Prisilno udaljenje (protjerivanje stranca)

Stranac kojemu je izrečena mjera sigurnosti protjerivanja ili zaštitna mjera udaljenja ili kojemu je otkazan boravak ili koji boravi bez odobrenja nadležnog tijela, dužan je napustiti teritorij RH u roku što ga odredi nadležno tijelo. Ako taj stranac nije napustio teritorij RH u određenom roku, bit će prepraćen do državne granice i prisilno udaljen. Strancu kojeg se nije moglo prisilno udaljiti MUP određuje smještaj u prihvatilištu za strance.

Zapošljavanje stranaca

Države obično primjenjuju poseban režim kad se radi o zapošljavanju stranaca, i to u obliku raznih dozvola (dozvola boravka, dozvola za rad). Tako i RH.

Zakon o zapošljavanju stranaca (ZZS) definira stranca kao osobu stranog državljanstva i osobu bez državljanstva. Stranac može zasnovati radni odnos ili raditi u RH na temelju radne dozvole, te ako udovoljava općim i posebnim uvjetima utvrđenim zakonom.

Zapošljavanje stranaca u svakoj državi povlači za sobom još jedan problem, a to je priznavanje stranih školskih svjedodžbi i diploma radi ostvarivanja prava na zapošljavanje i obavljanje određenih profesionalnih djelatnosti. Takav oblik priznavanja stranih školskih svjedodžbi i diploma naziva se nostrifikacijom.

Politička prava i pristup javnim funkcijama

Ustav RH jamči strancima uživanje temeljnih sloboda i prava čovjeka, i to ne samo klasične osobne ili javne slobode i prava, nego i određena gospodarska, socijalna i kulturna prava.

Jedino politička prava nisu dostupna strancima u RH, a ni u drugim državama.

· Privatnopravni položaj stranaca

1) Obiteljsko pravo

Stranci u RH uživaju obiteljska prava i u tome su izjednačeni s hrvatskim državljanima. Priznaje se strancu pravo na usvajanje djece hrvatskog državljanstva, i to pod određenim uvjetima Obiteljskog zakona. Isto tako, ne postoje zapreke u pogledu usvojenja djece stranaca od strane domaćih državljana.

Kao što se strancu priznaje pravo da bude usvojitelj ili usvojenik, tako se i na području skrbništva priznaje pravo strancu da bude skrbnikom ili štićenikom.

Otvoreno je pitanje može li stranac biti skrbnikom hrvatskom državljaninu. Iako o tome nema odgovarajućih propisa, smatra se da bi to pravo strancu trebalo priznati, ali pod uvjetom da dotični stranac, koji obavlja dužnost skrbnika, ima u RH prebivalište, jer se na taj način osigurava nadzor skrbničkog tijela nad ispunjenjem funkcije skrbnika.

2) Nasljedno pravo

Strani državljani u RH pod uvjetom reciprociteta imaju ista nasljedna prava kao i domaći državljani. Propisuje se, dakle, jednakost u nasljeđivanju između domaćih i stranaca, ali pod uvjetom primjene načela reciprociteta (uzajamnosti).

Glede reciprociteta, poseban problem predstavljaju apatridi (osobe bez državljanstva), jer se postavlja pitanje prema kojoj stranoj državi je potrebno postojanje reciprociteta. Za apatride nije moguće tražiti reciprocitet po vezi državljanstva, s obzirom da se radi o osobama koje nisu državljani nijedne države. Ostaje, dakle, da bi reciprocitet trebao postojati prema stranoj državi u kojoj apatrid ima svoje prebivalište odnosno boravište.

3) Stvarno pravo

Stranac može biti nositeljem (titularom) prava vlasništva i ostalih stvarnih prava na pokretnim stvarima. Samo u iznimnim slučajevima predviđaju se ograničenja strancima za stjecanje stvarnih prava na pokretnim stvarima, i ta ograničenja su uglavnom upravno-pravnog karaktera.

Nasuprot pokretnim stvarima, pravni položaj stranaca u odnosu na nepokretne stvari bio je oduvijek ograničen, više ili manje, u svim državama. Ograničavanje stranaca u pogledu uživanja stvarnih prava na nepokretnim stvarima, posebno prava vlasništva nad nekretninama, opravdava se u teoriji raznovrsnim razlozima; nekretnine su dio državnog teritorija i ulaze pod pojam suverenosti; nekretnine imaju vitalno značenje za gospodarstvo svake pojedine države ili za njezinu sigurnost (osobito nekretnine uz državnu granicu) i tome slično.

Ograničenja koja za strane osobe postavlja zakon glede prava vlasništva na području RH ne mogu se na odgovarajući način primijeniti na pravo vlasništva pokretnih stvari, ni na ograničena stvarna prava.

Glede prava stranaca na stjecanje vlasništva nekretnina u RH, tri su osnovna pravna režima:

Prema prvom režimu, stranci mogu stjecati na temelju nasljeđivanja vlasništvo nekretnina u RH, ali pod uvjetom (pretpostavkom) uzajamnosti (reciprociteta). Drugim riječima, stjecanje prava vlasništva na nekretninama putem nasljeđivanja dopušteno je strancima samo ako između RH i strančeve države postoji uzajamnost.

Prema drugom režimu, kada nije u pitanju nasljeđivanje, stranci mogu pod pretpostavkom uzajamnosti (reciprociteta) stjecati vlasništvo nekretnina u RH ako suglasnost za to da ministar vanjskih poslova, po prethodno pribavljenom mišljenju ministra pravosuđa RH. Dakle, da bi stranac stekao nekretninu u vlasništvo na bilo kojem pravnom temelju (osim nasljeđivanja), nije dovoljno samo postojanje uzajamnosti, nego se još traži i posebno suglasnost nadležnoga tijela RH.

Prema trećem režimu, strancima nije dopušteno stjecanje nekretnina u vlasništvo na području RH ako su u pitanju nekretnine koje leže u određenom pojasu; a takav pojas može se proglasiti samo zakonom, i to radi zaštite interesa i sigurnosti RH.

Daljnje ograničavanje stranaca u stjecanju nekretnina može se propisati i zbog određene vrste (kategorije) nekretnina, kao što su npr. poljoprivredno zemljište ili zemljište s rudnim bogatstvom.
Stranci ne mogu biti nositeljima prava vlasništva na poljoprivrednom zemljištu, a niti ga mogu steći ulaganjem kapitala ili kupnjom domaće pravne osobe, osim ako međunarodnim ugovorom nije drukčije određeno. Ipak, otvara se mogućnost davanja koncesije za korištenje poljoprivrednog zemljišta u vlasništvu države, kako domaćoj tako i stranoj pravnoj ili fizičkoj osobi.

4) Procesno (građansko) pravo

Suvremena procesna prava država općenito prihvaćaju načelo o izjednačavanju stranaca s domaćim državljanima (tzv. nacionalni postupak - tretman), jer se strancima kao strankama omogućuje slobodan pristup sudu, bilo u ulozi tužitelja ili tuženika.

Priznavanje procesnih prava strancima ipak ne znači da su oni u svemu i potpuno izjednačeni s domaćim državljanima. U hrvatskom pravu, kao i u pravu većine ostalih država, stranci mogu biti u nepovoljnijem položaju obično u dva slučaja: 1) kada je tužitelj stranac dužan, na zahtjev tuženika, osigurati parnične troškove i 2) ako se strancu ne priznaje oslobođenje od prethodnog plaćanja troškova postupka.

Glava II – MJERODAVNO PRAVO

Članak 14.

Za pravnu i poslovnu sposobnost fizičke osobe mjerodavno je pravo države čiji je ona državljanin.

Fizička osoba koja bi prema pravu države čiji je ona državljanin bila poslovno nesposobna, poslovno je sposobna ako ima poslovnu sposobnost po pravu mjesta gdje je nastala obveza.

Za lišenje ili ograničenje poslovne sposobnosti fizičke osobe mjerodavno je pravo države čiji je ona državljanin.

Odredbe iz stavka 2. ne primjenjuju se na obiteljske i nasljedne odnose.

Pravo osoba

· Fizičke osobe

Dvije skupine država; jedna prihvaća domovinsko pravo osobe, a druga pravo domicila osobe.

· Pravna sposobnost

Podrazumijeva se da je svaki čovjek pravni subjekt i da ima pravnu sposobnost, tj. sposobnost biti nositeljem prava i obveza. Pravnu sposobnost čovjek stječe rođenjem, a gubi smrću.

Za pravnu sposobnost fizičke osobe mjerodavno je pravo države čiji je ona državljanin.

Međutim, kada je u pitanju nasciturus (začeto, ali još nerođeno dijete), subjektivna prava priznata nasciturusu treba prosuđivati po lex causae, tj. po pravnom poretku mjerodavnom za pravni odnos u okviru kojega se priznaju prava nasciturusu, ako se živo rodi. Primjerice, može li nasciturus nasljeđivati, odlučuje pravo mjerodavno za nasljeđivanje.

· Poslovna sposobnost

Poslovna sposobnost fizičkoj osobi omogućuje da očitovanjima svoje volje stječe prava i obveze, i uopće samostalno poduzima pravne radnje.

Po hrvatskom pravu, fizička osoba potpuno je poslovno sposobna kada postane punoljetna s navršenih 18 g. Maloljetna osoba sklapanjem braka postaje potpuno poslovno sposobna (tzv. emancipacija).

ZRSZ čl. 14. Za poslovnu sposobnost fizičke osobe mjerodavno je pravo države čiji je ona državljanin, tj. domovinsko pravo osobe.

Spomenuto opće kolizijsko pravilo o poslovnoj sposobnosti primjenjuje se i na lišenje ili ograničenje poslovne sposobnosti. Zbog toga, za lišenje ili ograničenje poslovne sposobnosti fizičke osobe mjerodavno je domovinsko pravo osobe – lex patriae.

Po domovinskom pravu će se prosuđivati u kojoj mjeri utječe dob života (godine života) osobe na njezinu poslovnu sposobnost.

Isto tako će se po domovinskom pravu prosuđivati u kojoj mjeri utječe duševno i tjelesno zdravlje osobe na njezinu poslovnu sposobnost. Ako neka punoljetna osoba zbog duševnih ili tjelesnih nedostataka nije u stanju sama se brinuti o svojim pravima i interesima, takva osoba može u postupku pred nadležnim organom biti lišena, djelomično ili potpuno, poslovne sposobnosti.

Od izloženog načelnog stajališta da se poslovna sposobnost prosuđuje po domovinskom pravu osobe, ZRSZ u čl. 14. st. 2.  predviđa jednu značajnu iznimku u prilog mjerodavnosti prava mjesta gdje je nastala obveza (legis loci actus). Naime, ukoliko bi fizička osoba prema svom domovinskom pravu bila poslovno nesposobna, ipak će se smatrati da je poslovno sposobna ako ima poslovnu sposobnost po pravu mjesta gdje je obveza nastala.

Članak 15.

Za stavljanje pod skrbništvo i prestanak skrbništva, te za odnose između skrbnika i osobe po skrbništvom (štićenika), mjerodavno je pravo države čiji je državljanin osoba pod skrbništvom.

Privremene zaštitne mjere prema stranom državljaninu i prema osobi bez državljanstva koji se nalaze u RH određuju se po pravu RH i traju dok nadležna država ne donese odluku i ne poduzme potrebne mjere.

Odredba stavka 2. ovog članka primjenjuje se i što se tiče zaštite imovine odsutnog stranog državljanina i osobe bez državljanstva koja se nalazi na teritoriju RH.

Skrbništvo i njegova sistematizacija

Skrbništvo obuhvaća sve oblike (vrste) skrbničke zaštite koju treba pružiti:

· maloljetnicima bez roditelja, odnosno maloljetnicima o kojima se ne skrbe roditelji (tzv. skrbništvo nad maloljetnim osobama)

· punoljetnim osobama koje su lišene poslovne sposobnosti, jer su nesposobne same skrbiti se o svojim pravima i interesima (tzv. skrbništvo nad osobama lišenima poslovne sposobnosti)

· osobama koje su spriječene, odnosno nisu u mogućnosti brinuti se o svojim pravima i interesima (tzv. skrbništvo za posebne slučajeve)

Osoba koja je pod skrbništvom i uživa skrbničku naziva se štićenikom, a poslove skrbništva obavlja skrbnik.

Za skrbništvo je mjerodavno pravo države čiji je državljanin osoba pod skrbništvom, ili kraće rečeno, domovinsko pravo (lex patriae) štićenika. Domovinsko pravo štićenika:

· odlučuje je li nastao slučaj za stavljanje osobe pod skrbništvo 

· uređuje prestanak skrbništva. 

· mjerodavno je za odnose između skrbnika i štićenika 

Domovinsko pravo štićenika za uređenje skrbništva nije moguće uvijek i do kraja primjenjivati, pogotovo kad u životnim situacijama treba reagirati hitno i poduzimati bar privremene zaštitne mjere koje ne trpe odgađanje. Zbog toga se privremene zaštitne mjere prema strancu koji se nalazi u RH određuju po hrvatskom pravu i traju dok nadležna država (obično njeno konzularno-diplomatsko predstavništvo) ne donese odluku i ne poduzme potrebne mjere.

Članak 16.

Za proglašenje nestale osobe umrlom mjerodavno je pravo države čiji je državljanin bila ta osoba u vrijeme nestanka.

Proglašenje umrlim (i dokazivanje smrti)

Ako se za pojedinu osobu ne zna je li živa ili mrtva, govorimo o nestaloj osobi.

Budući da imovinski i obiteljski odnosi nestale osobe ne mogu ostati trajno neriješeni, u pojedinim pravnim sustavima, pa tako i u našem pravu, predviđa se postupak po kojemu se nestala osoba može pod određenim okolnostima proglasiti umrlom. Pravni učinci proglašenja nestale osobe umrlom praktično su isti kao i u slučaju prirodne smrti (otvara se nasljedstvo, prestaje brak i sl.). Prestanak pravne sposobnosti.

Za proglašenje nestale osobe umrlom mjerodavno je pravo države čiji je državljanin ta osoba bila u vrijeme nestanka.

Od proglašenja nestale osobe umrlom razlikuje se postupak za dokazivanje smrti (ustanovljenje dana faktične smrti). Što se tiče dokazivanja smrti, ZRSZ donosi jedino odredbu o nadležnosti hrvatskog suda za dokazivanje smrti stranog državljanina.

Članak 17.

Pripadnost pravne osobe određuje se po pravu države po kojem je ona osnovana.

Ako pravna osoba ima stvarno sjedište u drugoj državi, a ne u onoj u kojoj je osnovana i po pravu te države ima njezinu pripadnost, smatrat će se pravnom osobom te države.

Pravne osobe i državna pripadnost

Iako se razlikuju fizičke i pravne osobe, ipak je u međunarodnom prometu i pravna osoba veza za određenu državu čiju državnu pripadnost ima.

Država kojoj pripada pravna osoba vrši nad njom stanovitu vlast i zaštitu u inozemstvu (diplomatsku zaštitu).

O postojanju pravne osobe i o njezinoj pravnoj i poslovnoj sposobnosti odlučuje pravo države kojoj ta osoba pripada.

Utvrđivanje državne pripadnosti pravne osobe

· Teorija sjedišta pravne osobe

Pravna osoba ima državnu pripadnost one države na čijem području se nalazi sjedište osobe. Prevladava gledište da treba uzimati u obzir stvarno sjedište, tj. mjesto gdje radi glavna uprava prave osobe (a ne tzv. statutarno ili formalno sjedište koje je stavljeno u pravilima-statutu pravne osobe).

Državna pripadnost pravne osobe prema ZRSZ

Dakle, ako je pravna osoba osnovana u Hrvatskoj po hrvatskom pravu, ona ima hrvatsku državnu pripadnost, i obrnuto, ako je pravna osoba osnovana u nekoj stranoj državi po njezinom pravu, dotična pravna osoba ima pripadnost te strane države.

Od načelnog stajališta da se pripadnost pravne osobe utvrđuje po pravu države osnivanja, u čl. 17. st. 2. ipak se predviđa jedna iznimka u prilog primjeni kriterija stvarnog sjedišta pravne osobe. To je slučaj kada je pravna osoba osnovana u jednoj državi, a svoje stvarno sjedište ima u drugoj državi i po pravu te države ima njezinu pripadnost, smatrat će se pravnom osobom te države.

Mjerodavno pravo (personalni statut) pravne osobe

O postojanju pravne osobe i njezinoj pravnoj i poslovnoj pripadnosti odlučuje pravo države kojoj pripada i dotična pravna osoba. To pravo državne pripadnosti pravne osobe naziva se još i osobnim (personalnim) statutom osobe (lex personalis).

Po pravu državne pripadnosti pravne osobe (njezinom personalnom statutu) treba najprije prosuditi je li uopće nastala pravna osoba. Jer, za razliku od fizičkih osoba koje nastaju samom činjenicom rođenja, nastanak pravnih osoba uvijek je podvrgnut određenim formalnostima i intervenciji državnih tijela.

Dakle, mjerodavno pravo za pravnu osobu određuje se pomoću njezine državne pripadnosti (čl. 17. ZRSZ); prema tom mjerodavnom pravu prosuđuje se pravna i poslovna sposobnost pravne osobe, kao i konstituiranje, funkcioniranje i prestanak pravne osobe.

Pravne osobe strane državne pripadnosti i njihov pravni položaj u RH

Načelno, strane pravne osobe mogu uživati u RH ista prava kao i strane fizičke osobe. Određene razlike koje se nameću razumljive su same po sebi. Tako strana pravna osoba nije u mogućnosti uživati obiteljska prava, aktivno nasljedno pravo (raspolaganja za slučaj smrti), politička prava i sl.

Jasno je da pojedina prava rezervirana za domaće osobe nisu dostupna stranim osobama (bilo fizičkim ili pravnim).

Strana pravna osoba ne može imati većih prava nego ih ima domaća pravna osoba (osim ako je međunarodnim ugovorom drukčije određeno).

Važno pitanje: Pravo na poslovanje stranih pravnih osoba (trgovačkih društava i sl.) preko podružnica?

Iako ZTD polazi od načela da su inozemna trgovačka društva i trgovci pojedinci pod uvjetima propisanima zakonom izjednačeni u poslovanju na području RH s domaćim osobama, ipak inozemna trgovačka društva i inozemni trgovci pojedinci ne mogu obavljati djelatnosti na području RH dok u njoj ne osnuju svoju podružnicu.

Osvrt na problematiku pravnih osoba na području MPP mora sadržavati i međunarodne ugovore.

Tako se pojedine odredbe o položaju stranih pravnih osoba trgovačkog karaktera mogu pronaći u gotovo svim dvostranim ugovorima o trgovini i plovidbi koji obvezuju RH.

Članak 18.

Za vlasničkopravne odnose i druga prava na stvarima mjerodavno je pravo mjesta gdje se stvar nalazi.

Za odnose iz stavka 1. ovog članka u pogledu stvari koje su u prijevozu mjerodavno je pravo mjesta odredišta (opredjeljenja).

Za odnose iz stavka 1. ovog članka na prijevoznim sredstvima mjerodavno je pravo države čiju državnu pripadnost imaju ta sredstva, ako propisima RH nije drugačije određeno.

Stvarno pravo

Stvarna prava (bilo na pokretnim ili nepokretnim stvarima) treba uređivati po pravu mjesta odnosno države gdje se stvar nalazi (lex rei sitae), jer to najbolje odgovara pravnoj prirodi tih pravnih odnosa.

Lex rei sitae kao mjerodavno pravo uređuje stvarnopravne odnose u cjelini i po tom mjerodavnom pravu prosuđuju se načelno sva stvarnopravna pitanja. Tako lex rei sitae:

· odlučuje o pravnim svojstvima stvari (može li pojedina stvar biti objektom pravnog prometa, je li neka stvar pokretna ili nepokretna, potrošna ili nepotrošna i sl.)

· određuje vrste stvarnih prava i njihov sadržaj, uključujući i pitanje posjeda na stvarima

· određuje i način (modus) stjecanja stvarnih prava

· Stvari u prijevozu (tranzitu)

Za vlasničkopravne odnose i druga stvarna prava na stvarima koje su u prijevozu mjerodavno je pravo mjesta odredišta (lex loci destinationis).

· Prijevozna (transportna) sredstva

Za vlasničkopravne odnose i druga stvarna prava na prijevoznim sredstvima mjerodavno je pravo države čiju državnu pripadnost imaju ta sredstva, ako propisima RH nije drukčije određeno.

Pravo države čiju državnu pripadnost ima brod općenito je mjerodavno za stvarnopravne odnose na brodu.

Pravo državne pripadnosti broda naziva se još i pravom zastave broda (lex banderae). Ali ti pojmovi (pravo državne pripadnosti broda i pravo zastave broda) ipak se ne moraju uvijek poklapati. U pravilu jest zastava danas vanjski znak državne pripadnosti broda, ali su poznati i takvi slučajevi da država dopusti vijanje svoje nacionalne zastave brodu koji ima stranu državnu pripadnost. Ako se pravo državne pripadnosti ne podudara s pravom zastave, primjenjuje se pravo državne pripadnosti broda. Zbog svega toga, opravdano je što Pomorski zakonik ne govori o pravu zastave, nego o pravu državne pripadnosti broda. Državnu pripadnost RH brod stječe upisom u odgovarajući upisnik brodova, odnosno izdavanjem privremenog plovidbenog lista.

Na prava vlasništva i ostala stvarna prava na brodu u gradnji, a koji se gradi u RH, primjenjuje se hrvatsko pravo.

Osim brodova, državnu pripadnost mogu steći i zrakoplovi. Pretpostavka za stjecanje državne pripadnosti zrakoplova jest upis u registar (upisnik) zrakoplova određene države.

Praktično govoreći, državna pripadnost zrakoplova ima isto značenje kao državna pripadnost broda. Zbog toga bi za pitanje stvarnih prava na zrakoplovu trebalo biti mjerodavno pravo državne pripadnosti, odnosno registracije zrakoplova.

Članak 19.

Za ugovor mjerodavno je pravo što su ga izabrale ugovorne strane, ako ovim zakonom ili međunarodnim ugovorom nije drugačije određeno.

Obvezno pravo

· Volja stranaka (stranačka autonomija) i primarno mjerodavno pravo za ugovore

Općenito, danas se u sve većoj mjeri prihvaća kolizijskopravna koncepcija stranačke autonomije, prema kojoj ugovorne stranka mogu same birati mjerodavno pravo za prosuđenje svojega ugovornom odnosa.

Ako su stranke ugovorile primjenu određenog prava, onda će se to ugovoreno pravo primjenjivati u cijelosti, sa svim svojim prisilnim i dispozitivnim pravilima, na ugovorni odnos. Dakle, u koncepciji kolizijskopravne autonomije, za reguliranje ugovornog odnosa bit će prvenstveno mjerodavno ono pravo koje su stranke sporazumno izabrale (lex autonomiae).

Iako se strankama omogućuje autonomija u izboru mjerodavnog prava za ugovore, ipak to još ne znači da ugovorne stranke mogu potpuno slobodno vršiti izbor prava, pa čak i bez zakonskog dopuštenja. Naprotiv, prevladava gledište da stranke imaju toliko slobode za izbor mjerodavnog prava koliko im to kolizijsko pravo priznaje. Kolizijsko pravo je izvor stranačke autonomije i ono odlučuje mogu li stranke i u kojim granicama vršiti izbor mjerodavnog prava; stranački sporazum (volja stranaka) o izboru prava samo je jedna činjenica odnosno poveznica, koju kolizijsko pravilo predviđa za određivanje mjerodavnog prava.

· Granice stranačke autonomije u izboru mjerodavnog prava

Opravdano je dopustiti stranačku autonomiju za izbor mjerodavnog prava, ali samo glede ugovornih odnosa s međunarodnim elementom (obilježjem).

Najčešća ograničenja koja se postavljaju prilikom primjene stranog prava općenito, pa tako i za autonomiju stranaka, pojavljuju se u obliku javnog poretka i zaobilaženja zakona.

Renvoi (uzvrat i upućivanje na daljnje, treće pravo) uobičajeno se isključuje za autonomiju stranaka.

Strankama je dopušteno izabrati samo jedno mjerodavno pravo za primjenu na ugovorni odnos.

Stranke mogu izabrati mjerodavno pravo i nakon zaključenja ugovora.

Isto tako, svrsishodno je dopustiti strankama da izabrano pravo mogu zamijeniti novim pravom ako za to postoje opravdani razlozi, posebno u situaciji kada ugovor gubi sve više realne veze s teritorijem određene države i jače (uže) se povezuje s područjem neke druge države.

Članak 21.

Za ugovore koji se odnose na nekretnine isključivo je mjerodavno pravo države na čijem se teritoriju nalazi nekretnina.

Ukratko, članak 21. određuje isključivo lex rei sitae kao mjerodavno pravo za ugovore o nekretninama.

Članak 24.

Na učinak ustupanja potraživanja ili preuzimanja duga prema dužniku odnosno vjerovniku koji nisu sudjelovali u ustupanju odnosno preuzimanju primijenit će se pravo koje je mjerodavno za potraživanje odnosno dug.

Cesija odnosno ustupanje potraživanja s jednog vjerovnika na drugog vjerovnika, podrazumijeva nastanak pravnog odnosa u kojemu se susreću tri osobe: cedent – dotadašnji, stari vjerovnik, cesionar – novi vjerovnik, cesus – dužnik ustupljenog potraživanja.

Kad se ustupanje potraživanja obavlja bez sudjelovanja dužnika ustupljenog potraživanja (cesusa), u tom slučaju na učinke ustupanja potraživanja prema dužniku treba primijeniti pravo koje je mjerodavno za potraživanje.

Eventualna primjena nekog drugog prava može doći u obzir jedino kada se ustupanje potraživanja vrši uz sudjelovanje i pristanak dužnika, jer u takvoj situaciji ima mjesta autonomiji, i stranke mogu izabrati pravo po kojem će se regulirati učinci ustupanja potraživanja.

Članak 25.

Na akcesorni pravni posao, ako nije drukčije određeno, primijenit će se pravo mjerodavno za glavni pravni posao.

Dakle, dopušta se autonomija, pa stranke mogu uvijek za akcesorni pravni posao ugovoriti neko drugo mjerodavno pravo.

Članak 26.

Za jednostrani pravni posao mjerodavno je pravo države dužnikova prebivališta odnosno sjedišta.

Za jednostrane pravne poslove mjerodavno je pravo dužnikova domicila (prebivališta odnosno sjedišta), iz razloga što je on jedina stranka dok se eventualno ne zaključi ugovor.

Članak 27.

Na stjecanje bez osnove primjenjuje se pravo mjerodavno za pravni odnos koji je nastao, bio očekivan ili pretpostavljen, u povodu kojega je nastalo stjecanje.

Za poslovodstvo bez naloga mjerodavno je pravo mjesta gdje je radnja poslovođe izvršena.

Za obveze iz upotrebe stvari bez poslovodstva te za ostale izvanugovorne obveze koje ne potječu iz odgovornosti za štetu mjerodavno je pravo mjesta gdje su se dogodile činjenice koje su uzrokovale obvezu.


Izvanugovorne obveze

Prvu skupinu izvanugovornih obveza u članku 27. predstavljaju tzv. kvazikontrakti, kao što su: stjecanje bez osnove, poslovodstvo bez naloga, upotreba stvari bez poslovodstva (versio in rem), te ostale izvanugovorne obveze koje ne potječu iz odgovornosti za štetu.

Treba primijeniti mjerodavno pravo pravnog posla iz kojeg je nastalo obogaćenje – lex causae pravnog posla.

Dakle, za poslovodstvo bez naloga mjerodavno je pravo mjesta gdje je radnja poslovođe izvršena.

Članak 28.

Za izvanugovornu odgovornost za štetu, ako za pojedine slučajeve nije drugačije određeno, mjerodavno je pravo mjesta gdje je radnja izvršena ili pravo mjesta gdje je posljedica nastupila, ovisno o tome koje je od ta dva prava povoljnije za oštećenika.

Pravo iz st. 1. mjerodavno je i za izvanugovornu odgovornost za štetu koja je nastala u vezi s pravnim odnosima iz čl 27.

Za protupravnost radnje mjerodavno je pravo mjesta gdje je radnja izvršena ili gdje je posljedica nastupila, a ako je radnja izvršena ili je posljedica nastupila na više mjesta – dovoljno je da je radnja protupravna po pravu bilo kojeg od tih mjesta.

Izvanugovorne obveze u ZRSZ-u dijele se na dvije kategorije: s jedne strane, to su obveze iz kvazikontrakata (čl. 27), s druge strane, to su obveze iz izvanugovorne odgovornosti za štetu (čl. 28). Dakle, čl. 28. donosi kolizijska pravila o mjerodavnom pravu za uređenje izvanugovorne odgovornosti za štetu.

Članak 29.

Ako je događaj iz kojega proizlazi obveza za naknadu štete nastao na brodu, na otvorenom moru ili u zrakoplovu, pravom mjesta gdje su se dogodile činjenice koje su uzrokovale obvezu naknade štete smatra se pravo države čiju pripadnost brod ima, odnosno pravo države u kojoj je zrakoplov registriran.

Članak 30.

Za nasljeđivanje mjerodavno je pravo države čiji je državljanin bio ostavitelj u vrijeme smrti.

Za sposobnost za pravljenje oporuke mjerodavno je pravo države čije je državljanstvo oporučitelj imao u trenutku sastavljanja oporuke.

Nasljedno pravo

Jedinstveno kolizijskopravno uređenje nasljeđivanja – na cijelu ostavinu primjenjuje se pravo jedne države, bilo kao pravo domicila bilo kao domovinsko pravo ostavitelja.

Ukratko, za nasljeđivanje, bez obzira sastoji li se ostavina od pokretnih ili nepokretnih stvari, mjerodavno je domovinsko pravo ostavitelja u vrijeme njegove smrti.

Članak 31.

Oporuka je pravovaljana u pogledu oblika ako je pravovaljana po jednom od ovih prava:

1) po pravu mjesta gdje je oporuka sastavljena

2) po pravu države čiji je državljanin bio oporučitelj, bilo u vrijeme raspolaganja oporukom bilo u vrijeme smrti
3) po pravu oporučiteljeva prebivališta, bilo u vrijeme raspolaganja oporukom bilo u vrijeme smrti
4) po pravu oporučiteljeva boravišta, bilo u vrijeme raspolaganja oporukom bilo u vrijeme smrti
5)  po pravu RH
6) za nekretnine – i po pravu gdje se nekretnina nalazi
Opozivanje oporuke pravovaljano je što se tiče oblika ako je taj oblik pravovaljan bilo po kojem pravu prema kojem je, u skladu s odredbama st. 1. oporuka mogla biti pravovaljano sastavljena.

Članak 31. određuje mjerodavno pravo za oblik (formu) oporuke.

Nesumnjivo, oporuka je formalni pravni akt za koji odavno vrijedi pravilo locus regit actum i, prema tome, oporuka će biti pravovaljana što se tiče oblika, ako taj oblik odgovara pravu mjesta gdje je oporuka sastavljena (lex loci actus).

Prema čl. 31. st. 1. za oblik oporuke mjerodavno je čak šest alternativnih prava (pravo mjesta sastavljanja oporuke, domovinsko pravo oporučitelja, pravo njegova prebivališta, pravo njegova boravišta, pravo RH, a za nekretnine pravo mjesta gdje se nekretnina nalazi). I oporuka će biti pravovaljana u pogledu oblika, ako je taj oblik pravovaljan barem po jednom od navedenih prava.

Članak 32.

U pogledu uvjeta za sklapanje braka mjerodavno je, za svaku osobu, pravo države čiji je ona državljanin u vrijeme stupanja u brak.

I kada postoje uvjeti za sklapanje braka po pravu države čiji je državljanin osoba koja želi sklopiti brak pred nadležnim organom RH neće se dopustiti sklapanje braka ako, što se tiče te osobe, postoje po pravu RH smetnje koje se odnose na postojanje ranijeg braka, srodstva i nesposobnosti za rasuđivanje.

Obiteljsko pravo

Članak 32. navodi državljanstvo kao primarnu poveznicu za određivanje mjerodavnog prava kada se odlučuje o materijalnim pretpostavkama ili uvjetima za sklapanje braka. No, isto tako propisuje da je glede uvjeta za sklapanje braka mjerodavno, za svaku osobu, pravo države čiji je ona državljanin u vrijeme stupanja u brak. Dakle, materijalne pretpostavke ili uvjeti za sklapanje braka ocjenjuju se po domovinskom pravu (lex patriae) nuptrijenata, odnosno budućih supružnika, a ako su oni državljani različitih država, primjenjuje se na svakog nuptrijenta njegovo domovinsko pravo.
 Od ovog osnovnog pravila st. 2. omogućuje određeno odstupanje u korist primjene hrvatskoga prava (kao lex fori).

Prema st. 2., čak i kada postoje uvjeti za sklapanje braka po domovinskom pravu određene osobe, ipak se pred nadležnim tijelom RH neće dopustiti sklapanje braka ako glede te osobe postoje po hrvatskom pravu smetnje koje se odnose na:

· postojanje ranijeg braka

· srodstvo i 

· nesposobnost za rasuđivanje

Sve tri pojedinačno navedene bračne smetnje ocjenjuju se uvijek po hrvatskom pravu, a to znači i kad se radi o stranom državljaninu (nuptrijentu strancu).

Članak 33.

Za oblik braka mjerodavno je pravo mjesta u kojemu se brak sklapa.

Oblik braka

Za oblik braka vrijedi u MPP staro i općeprihvaćeno načelo locus regit actum; to znači da je za pravovaljano sklapanje braka dovoljno uvažiti formalnosti koje traži pravo mjesta gdje se brak sklapa, tj. lex loci celebrationis (matrimonii).
Ako se, dakle, brak sklapa u RH, o obliku braka odlučuje hrvatsko pravo, i obrnuto, kada se brak sklapa u stranoj državi, o obliku braka odlučuje pravo te strane države.

Osim redovitog oblika sklapanja braka na domaćem terotoriju, mnoge države omogućuju svojim državljanima još i poseban oblik sklapanja braka u inozemstvu pred diplomatsko-konzularnim predstavništvom.

Članak 34.

Za nevažnost braka (nepostojanje i ništetnost) mjerodavno je bilo koje pravo po kojem je brak sklopljen u smislu čl 32. ovog zakona.

Nevažnost braka

Pomanjkanje materijalnih i formalnih pretpostavki propisanih za valjano sklapanje braka može kao posljedicu imati da se skopljeni brak smatra nevažećim, što znači nepostojećim ili ništetnim.

Budući da nevažnost braka predstavlja sankciju u slučaju neispunjenja materijalnih ili formalnih pretpostavki propisanih za valjano sklapanje braka, opravdano je i logično rješenje da o nevažnosti braka odlučuje ono mjerodavno pravo po kojmu je brak sklopljen.

Članak 35.

Za rastavu braka mjerodavno je pravo države čiji su državljani oba bračna druga u vrijeme podnošenja tužbe. 

Ako su bračni drugovi državljani različitih država u vrijeme podnošenja tužbe, za rastavu braka mjerodavna su kumulativno prava obiju država čiji su oni državljani.

Ako se brak ne bi mogao rastaviti po pravu određenom u st 2., za rastavu braka mjerodavno je pravo RH ako je jedan od bračnih drugova imao u vrijeme podnošenja tužbe prebivalište u RH.

Ako je jedan od bračnih drugova državljanin RH koji nema prebivalište u RH, a brak se ne bi mogao rastaviti po pravu određenom u st. 2., za rastavu braka mjerodavno je pravo RH.

Rastava braka

Pitanje rastave braka rješeno je tako da je prvenstveno mjerodavno zajedničko domovinsko pravo supružnika u vrijeme podnošenja tužbe. I po tom mjerodavnom domovinskom pravu odlučuje se o dopustivosti rastave braka, kao i o razlozima za rastavu braka.

Ako su, međutim, supružnici državljani različitih država u vrijeme tužbe, prema stvavku 2. za rasavu braka mjerodavna su kumulativno prava obiju država čiji su oni državljani. U toj situaciji, dakle, do prestanka braka rastavom može doći: ako je rastava dopuštena i postoje razlozi za rastavu prema domovinskim pravima oba supružnika.

Izloženo načelo o mjerodavnosti domovinskog prava (lex patriae) supružnika za rastavu braka, ipak ne dolazi do primjene u svim slučajevima, jer se predviđaju dvije značajne iznimke u daljnjim odredbama čl. 35. Naime, kada su u pitanju supružnici različitog državljanstva po čijim se domovinskim pravima brak ne bi mogao rastaviti, čl. 35. određuje mjerodavnost hrvatskog prava, to: u st. 3. ako je jedan od supružnika u vrijeme podnošenja tužbe imao prebivalište u RH; u st. 4. ako je jedan od supružnika državljanin RH koji nema prebivalište u RH.

Nema sumnje da se u navedena dva slučaja favorizira rastava braka prema pravilima hrvatkoga prava, ali ipak pod uvjetom da jedan od supružnika ima prebivalište u RH ili da ima hrvatsko državljanstvo.

Članak 36.

Za osobne i zakonske imovinske odnose bračnih drugova mjerodavno je pravo države čiji su oni državljani.

Ako su bračni drugovi državljani različitih država, mjerodavno je pravo države u kojoj imaju prebivalište.

Ako bračni drugovi nemaju ni zajedničko državljanstvo ni prebivalište u istoj državi, mjerodavno je pravo države u kojo su imali posljednje zajedničko prebivalište.

Ako se mjerodavno pravo ne može odrediti prema st. 1-3., mjerodavno je pravo RH.

Osobni i imovinski odnosi bračnih drugova

Za osobne i zakonske odnose supružnika bit će prvenstveno mjerodavno njihovo zajedničko domovinsko pravo (lex patriae) ili, drugim riječima, mjerodavno je pravo države čiji su oni državljani.

Pitanje relevantnog vremenskog momenta za određivanje mjerodavnog prava, ako supružnici tijekom trajanja braka promijene svoje državljanstvo, nije izričito riješeno u čl. 36. Prevladava gledište da u tom slučaju, ako supružnici tijekom trajanja braka promijene svoje državljanstvo, postaje mjerodavnim njihovo novo domovinsko pravo.

Pri svemu tome nema većih problema kada supružnici imaju državljanstvo jedne te iste države, odnosno zajedničko državljanstvo.

Teškoće i dileme, međutim, nastaju ako su supružnici državljani različitih država. U tom slučaju izbjegava se kumulativna upotreba domovinskih prava supružnika, jer praktički nije prikladno da o učincima braka odlučuju različita mjerodavna prava. Isto je tako neprihvatljivo stajalište o mjerodavnosti domovinskog prava muža, jer bi to kolizijsko rješenje bilo protivno temeljnom načelu našeg prava o ravnopravnosti muškarca i žene. Stoga, ako su supružnici državljani različitih država, opravdano je za uređivanje učinaka braka u njihovim osobnim i zakonskim imovinskim odnosima primjenjivati ostala mjerodavna prava navedena u čl. 36., i to sljedećim redom: pravo države u kojoj imaju zajedničko prebivalište (lex domicilii); u nedostatku toga, pravo države u kojoj su imali posljednje zajedničko prebivalište; a tek na kraju hrvatsko pravo kao lex fori.

Članak 37.

Za ugovorne imovinske odnose bračnih drugova mjerodavno je pravo koje je u vrijeme sklapanja ugovora bilo mjerodavno za osobne i zakonske imovinske odnose.

Ako pravo određeno u st. 1. predviđa da bračni drugovi mogu izabrati pravo koje je mjerodavno za bračnoimovinski ugovor, mjerodavno je pravo koje su oni izabrali.

Ugovorni imovinski odnosi bračnih drugova

Suvremeni pravni sustavi u većoj ili manjoj mjeri daju supružnicima slobodu da ugovorom sami urede svoje bračnoimovinske odnose.

Članak 37. st. 1. polazi od koncepcije da isto ono pravo koje je mjerodavno za osobne i zakonske imovinske odnose između supružnika vrijedi jednako i za njihove ugovorne bračnoimovinske odnose. A to znači da će i za prosuđenje ugovornih imovinskih odnosa supružnika biti ponajprije mjerodavno njihovo zajedničko domovinsko pravo, a ako supružnici nemaju zajedničko domovinsko pravo, jer su pripadnici različitih država, mjerodavno je pravo njihova zajedničkog prebivališta, a ako nema ni toga, dolazi u obzir pravo njihova posljednjeg zajedničkog prebivališta, te na koncu hrvatsko pravo.

Važno pitanje o vremenskom trenutku koje je relavantno za određivanje mjerodavnog prava kod ugovornih bračnoimovinskih odnosa riješeno je izričito, tako da se primjenjuje ono pravo koje je bilo mjerodavno u vrijeme zaključenja (sklapanja) ugovora.

Stavak 2. proširuje krug mjerodavnih prava za ugovorne imovinske odnose supružnika, jer se priznaje stranačka autonomija za izbor prava, iako u vrlo ograničenom opsegu. Naime, tek ako pravo određeno u st. 1. predviđa da supružnici mogu izabrati pravo mjerodavno za bračnoimovinski ugovor, u tom slučaju o ugovornim imovinskim odnosima supružnika odlučuje ono pravo koje su sami supružnici izabrali.

Ako su oba supružnika državljani iste države ugovarateljice, spomenuti dvostrani ugovori predviđaju da će za osobne i imovinske odnose supružnika biti prvenstveno mjerodavno njihovo zajedničko domovinsko pravo (lex patriae). No, kada supružnici imaju različita državljanstva, otvara se pitanje primjene subsidijarnih mjerodavnih prava, u čemu u spomenutim ugovorima ne postoje jedinstvena rješenja. Tako se u različitim kombinacijama primjenjuje subsidijarno: pravo posljednjeg zajedničkog državljanstva ili zajedničkog odnosno posljednjega zajedničkog prebivališta.

Članak 38.

Ako je brak nevažeći ili je prestao, za osobne i zakonske imovinske odnose mjerodavno je pravo određeno u čl. 36.

U slučajevima navedenim u čl. 36. za ugovorne imovinske odnose bračnih drugova mjerodavno je pravo određeno u čl. 37.

Učinci nevažnosti ili prestanka braka na osobne i imovinske odnose supružnika

Očito je da postoji jedinstveno kolizijskopravno rješenje za sve osobne i imovinske bračne odnose, kako u vrijeme trajanja valjanog braka, tako i za brak koji je nevažeći ili je prestao. Prema tome, ona prava koja su mjerodavna za osobne i zakonske imovinske odnose supružnika (čl. 36), kao i za ugovorne imovinske odnose supružnika (čl. 37), treba primjenjivati isto tako i za prosuđivanje osobnih i zakonskih imovinskih odnosa i ugovornih imovinskih odnosa između supružnika u slučajevima kada je njihov brak nevažeći ili je prestao.

Članak 39.

Za imovinske odnose osoba koje žive u izvanbračnoj zajednici mjerodavno je pravo države čiji su oni državljani.

Ako osobe iz stavka 1. nemaju isto državljanstvo, mjerodavno je pravo države u kojoj imaju zajedničko prebivalište.

Za ugovorne imovinske odnose između osoba koje žive u izvanbračnoj zajednici mjerodavno je pravo koje je u vrijeme sklapanja ugovora bilo mjerodavno za njihove imovinske odnose.

Izvanbračna zajednica

Za imovinske odnose osoba koje žive u izvanbračnoj zajednici bit će ponajprije mjerodavno njihovo zajedničko domovinsko pravo (lex patriae), a u nedostatku toga subsidijarno je mjerodavno pravo njihova zajedničkog prebivališta (lex domicilii).

Ista navedena prava (lex patriae, odnosno lex domicilii) mjerodavna su i za uređenje ugovornih odnosa između osoba u izvanbračnoj zajednici.
 Preciznije rečeno, ako su osobe u izvanračnoj zajednici zaključile ugovor o međusobnim imovinskim odnosima, primjenjuje se u takvom slučaju na ugovorne ono pravo koje je u vrijeme zaključenja bilo mjerodavno za njihove imovinske odnose.

Članak 40.

Za odnose između roditelja i djece mjerodavno je pravo države čiji su oni državljani.

Ako su roditelji i djeca državljani različitih država, mjerodavno je pravo države u kojoj svi oni imaju prebivalište.

Ako su roditelji i djeca državljani različitih država, a nemaju prebivalište u istoj državi, mjerodavno je pravo RH ako je dijete ili koji od roditelja državljanin RH.

Za odnose između roditelja i djece što nisu predviđeni u st. 1 – 3., mjerodavno je pravo države čiji je državljanin dijete.

Odnosi između roditelja i djece

Kao što je poznato, odnosi između roditelja i djece nastaju rođenjem djeteta u braku ili izvan braka, pa se stoga s aspekta MPP postavlja pitanje po kojem će se mjerodavnom pravu uređivati raznovrsni odnosi roditelja i djece, kao što su primjerice: obiteljski status djeteta (bračno ili izvanbračno podrijetlo), postojanje i sadržaj roditeljskog prava nad osobom i imovinom djeteta, međusobna dužnost uzdržavanja roditelja i djece i sl.

Za hrvatsko MPP nije moguće prihvatiti mjerodavnost samo očevog domovinskog prava (lex patriae oca) ili pak da kolizijska pravila uređuju odnose bračne i izvanbračne djece različito, jer u našem pravu vrijedi načelo o ravnopravnosti žene i muža kao supružnika i roditelja, te načelo o zaštiti interesa djeteta i o jednakosti bračne i izvanbračne djece.

Prema čl. 40., za uređenje odnosa između roditelja i djece bit će ponajprije mjerodavno pravo države čiji su oni državljani, dakle zajedničko domovinsko pravo roditelja i djece.

Ako su roditelji i djeca državljani različitih država, subsidijarno je mjerodavno pravo države u kojoj svi oni imaju prebivalište (dakle, pravo zajedničkog prebivališta roditelja i djeteta), a u nedostatku toga hrvatsko pravo ako je dijete ili koji od roditelja državljanin RH. I konačno, u svim ostalim slučajevima dolazi do primjene pravo države čiji je državljanin dijete, odnosno domovinsko pravo djeteta.

Članak 41.

Za priznavanje, utvrđivanje ili osporavanje očinstva odnosno materinstva mjerodavno je pravo države čiji je državljanin u vrijeme rođenja djeteta bila osoba čije se očinstvo odnosno materinstvo priznaje, utvrđuje ili osporava.

Priznavanje, utvrđivanje i osporavanje očinstva

Čl. 41. sadrži posebno kolizijsko pravilo koje određuje mjerodavno pravo za priznavanje, utvrđivanje ili osporavanje očinstva odnosno materinstva. I kao mjerodavno pravo dolazi u obzir pravo države čiji je državljanin u vrijeme rođenja bila osoba čije se očinstvo odnosno materinstvo priznaje, utvrđuje ili osporava.

Po svemu će, dakle, domovinsko pravo očevo ili majčino biti mjerodavno za priznavanje, utvrđivanje ili osporavanje očinstva odnosno materinstva; a u pogledu vremenskog trenutka za primjenu mjerodavnog prava izričito je predviđeno relevantno vrijeme prema trenutku rođenja djeteta.

Što se tiče međunarodnih ugovora koji obvezuju RH, prema tim ugovorima za predmet odnosa roditelja i djece primjenjuje se domovinsko pravo djeteta (i to obično u vrijeme rođenja). Dakle, za razliku od ZRSZ, ugovori o pravnoj pomoći daju ipak veću prednost djetetu i sukladno tome određuju mjerodavnost domovinskog prava djeteta.

Članak 42.

Za obvezu uzdržavanja između krvnih srodnika, osim roditelja i djece, ili za obvezu uzdržavanja srodnika po tazbini, mjerodavno je pravo države čiji je državljanin srodnik od kojega se zahtijeva uzdržavanje.

Uzdržavanje između krvnih i tazbinskih srodnika

Ako se radi o uzdržavanju između krvnih srodnika (osim roditelja i djece) ili između tazbinskih srodnika, za te obveze uzdržavanja mjerodavno je pravo države čiji je državljanin srodnik od kojega se zahtijeva uzdržavanje; dakle, mjerodavno je domovinsko pravo – lex patriae dužnika uzdržavanja (alimentacijskog dužnika).

Članak 43.

Za pozakonjenje mjerodavno je pravo države čiji su državljani roditelji, a ako roditelji nisu državljani iste države, pravo države onog roditelja po kojemu je pozakonjenje pravovaljano.

Ako po pravu određenom u st. 1. nema uvjeta za pozakonjenje, a roditelji i dijete imaju prebivalište u RH, mjerodavno je pravo RH.

Za pristanak djeteta, druge osobe ili državnog organa za pozakonjenje mjerodavno je pravo države čiji je državljanin dijete.

Pozakonjenje

Za pozakonjenje će prvenstveno biti mjerodavno zajedničko domovinsko pravo roditelja; a u slučaju da roditelji nisu državljani iste države, mjerodavno je domovinsko pravo onog roditelja po kojemu je pozakonjenje pravovaljano.

Ako po mjerodavnom domovinskom pravu nema uvjeta za pozakonjenje, predviđa se subsidijarna primjena hrvatskoga prava, ali samo kad roditelji i dijete imaju prebivalište na području RH.

Članak 44.

Za uvjete zasnivanja usvojenja i prestanka usvojenja mjerodavno je pravo države čiji su državljani usvojitelj i usvojenik.

Ako su usvojitelj i usvojenik državljani različitih država, za uvjete zasnivanja usvojenja i prestanka usvojenja mjerodavna su kumulativno prava obiju država čiji su oni državljani.

Ako bračni drugovi zajednički usvajaju, za uvjete zasnivanja usvojenja i prestanak usvojenja, osim prava države čiji je državljanin usvojenik, mjerodavna su i prava država čiji su državljani i jedan i drugi bračni drug.

Za oblik usvojenja mjerodavno je pravo mjesta gdje se usvojenje zasniva.

Usvojenje

Na usvojenje treba primjenjivati uvijek domovinsko pravo (lex patriae); mjerodavna su prava obiju stranaka kumulativno.

U st. 3. postoji odredba o tome koje je pravo mjerodavno kada supružnici (bračni drugovi) zajednički usvajaju. Ako usvajaju zajednički supružnici, pored prava države čiji je državljanin usvojenik, mjerodavna su i prava država čiji su državljani i jedan i drugi supružnik. U ovom slučaju, dakle, proširuje se krug kumulativno mjerodavnih domovinskih prava, jer se uvjeti za zasnivanje i prestanak usvojenja mogu prosuđivati čak po tri mjerodavna domovinska prava, ali samo kad usvojenik i svaki od supružnika imaju državljanstvo različitih država.

U st. 4., što se tiče oblika, prihvaća se načelo locus regit actum, i zbog toga je za oblik usvojenja mjerodavno pravo mjesta gdje se usvojenje zasniva. Dakle, usvojenje će biti pravovaljano što se tiče oblika ako je udovoljeno formalnostima koje predviđa pravo mjesta gdje se usvojenje zasniva (lex loci actus).

Članak 45.

Za učinak usvojenja mjerodavno je pravo države čiji su državljani usvojitelj i usvojenik u vrijeme zasnivanja usvojenja.

Ako su usvojitelj i usvojenik državljani različitih država, mjerodavno je pravo države u kojoj imaju prebivalište.

Ako su usvojitelj i usvojenik državljani različitih država, a nemaju prebivalište u istoj državi, mjerodavno je pravo RH ako je jedan od njih državljanin RH.

Ako ni usvojitelj ni usvojenik nisu državljani RH, mjerodavno je pravo države čiji je državljanin usvojenik.
Mjerodavno pravo za učinke usvojenja

Kao primarno mjerodavno pravo, koje uređuje učinke (prava i dužnosti) iz odnosa usvojenja, jest zajedničko domovinsko pravo usvojitelja i usvojenika u vrijeme zasnivanja usvojenja.

Ako su pak usvojitelj i usvojenik državljani različitih država, predviđa se primjena subsidijarnih mjerodavnih prava ovim redoslijedom: pravo države u kojoj imaju zajedničko prebivalište, zatim pravo RH, ali uz uvjet da je bilo usvojitelj ili usvojenik hrvatski državljanin, a ako ni toga nema, domovinsko pravo samog usvojenika.

� Kodifikacija kolizijskih pravila po ZRSZ – pravila pod „Mjerodavno pravo“...


� Pomorski zakonik, čl. 992: „Na prava vlasništva i na stvarna prava na brodu u gradnji, a koji se gradi u RH, primjenjuje se hrvatsko pravo.“


� Prikladnija za međunarodni promet od jednostranih kolizijskih pravila. ZRSZ koristi njih.


� Koje će poveznice u svojim kolizijskim pravilima prihvatiti pojedina država, ovisi o mnogim čimbenicima. Kao poveznice, osim državljanstva, u obzir još mogu doći domicil (prebivalište) ili boravište osobe, mjesto osnivanja ili sjedišta pravne osobe, mjesto gdje se nalazi stvar, sporazumna volja ugovornih stranaka o izboru prava (autonomija stranaka), mjesto poduzimanja pravnog čina (akta), mjesto gdje je počinjen delikt itd.


� Putem državljanstva određuje se mjerodavno pravo za prosudbu uvjeta sklapanja braka. Ako su nuptrijenti (osobe koje žele sklopiti brak) državljani iste države, bit će mjerodavno njihovo zajedničko domovinsko pravo; ako su nuptrijenti državljani različitih država, na svakog nuptrijenta primjenjuje se njegovo domovinsko pravo. 


� ZRSZ čl.1.st.2.


� Sve te navedene raznovrsne skupine procesnih pravila za odnose s međunarodnim elementom u teoriji MPP označuju se zajedničkim nazivom – međunarodno (građansko) procesno pravo.


� Primjena stranog procesnog prava još uvijek je samo iznimka i praktično dolazi do izražaja pri ukazivanju međunarodne pravne pomoći (kada domaći sudovi udovoljavaju zamolnicama inozemnih sudova).


� Puno bolju i iscrpnije formuliranu odredbu o popunjavanju pravnih (zakonskih) praznina nalazimo u jedanaestom dijelu Pomorskog zakonika Hrvatske, u čl. 1007.; 


Ako u Pomorskom zakoniku nema odredaba o pravu mjerodavnom za neki odnos iz predmeta jedanaestog dijela Zakonika, primjenjuju se na odgovarajući način:


- odredbe i načela samog Zakonika


- odredbe i načela drugih zakona koji uređuju odnose s međunarodnim obilježjem (elementom)


- načela pravnog poretka RH


- općeprihvaćena načela MPP


� Problematika izvora hrvatskog MPP.


� Npr. Pomorski zakonik u jedanaestom dijelu, glava II, uređuje pitanje mjerodavnog prava i isključive nadležnosti sudova RH za odnose s međunarodnim obilježjem iz pomorske plovidbe.


� Od posebnog su interesa višestrane konvencije koje se donose u okviru rada Haaške konvencije za MPP, sa sjedištem u Haagu, počevši od 1893. pa do današnjeg vremena. Neke Haaške konvencije obvezuju i RH: Konvencija o građanskom sudskom postupku, Konvencija o ukidanju potrebe legalizacije stranih javnih isprava, Konvencija o zakonu koji se primjenjuje na prometne nesreće i dr.


� Ako javni poredak djeluje u negativnoj funkciji i odbije primjenu stranog mjerodavnog prava, javlja se odmah i pitanje koje će se pravo primijeniti u konkretnom slučaju. O tome se nije izjasnio  ZRSZ u članku 4., ali prevladava mišljenje da treba primijeniti domaće pravo (lex fori).


� Uobičajeni primjer za to jest slučaj poligamije. Naime, u Hrvatskoj kao monogamnoj državi nije moguće sklopiti poligamni brak, jer bi to bilo suprotno javnom poretku. Ali poligamni brak valjano sklopljen u inozemstvu može proizvesti u Hrvatskoj određene učinke, pa se tako pred našim sudovima mogu ostvarivati zahtjevi za uzdržavanje (alimentaciju) žene ili djeteta iz poligamnog braka, jer se time kod nas ne ostvaruje nešto što je suprotno našem javnom poretku.


� ZPP čl. 181/2.


� Premda se u našoj teoriji puno raspravlja o sprečavanju frauduloznog zaobilaženja domaćeg prava (prava RH), ipak se čini da se u praksi rijetko odbija primjena stranog prava pozivanjem na frauduloznost. Dosad nije bilo takvog slučaja u hrvatskoj pravosudnoj praksi.


� Iz stavka 1. proizlazi da se priznaje renvoi („...uzimaju se u obzir njegova pravila o određivanju mjerodavnog prava“, tj. kolizijska pravila). Sajko zaključuje da ne postoji obvezatna primjena renvoi, nego sudac treba uzimati u obzir svrsishodnost primjene instituta renvoi u svakom pojedinom slučaju.


� Stavak 2. vodi računa o glavnom prigovoru protiv renvoi, a to je da izaziva pojavu logičkog kruga (circulus vitiosus). Naime, ako kolizijsko pravilo države A upućuje na pravo države B, a pravo države B upućuje natrag na pravo države A, tako nastaje logički zatvoreni i beskonačni krug. No, pravosudna praksa rješava pitanje logičkog kruga na način da se krug prekida kod polaznog kolizijskog pravila A i ujedno se primjenjuje materijalno pravo države A. Dakle, ako kolizijsko pravilo strane države uzvraća na pravo RH, u tom slučaju ne uzimaju se više u obzir kolizijska pravila, već se primjenjuje hrvatsko materijalno pravo.


� Ovdje govorimo o renvoi u obliku uzvrata. Jer, domaće kolizijsko pravilo upućuje na primjenu stranog prava, a pravo strane države preko svog kolizijskog pravila upućuje natrag, uzvraća na primjenu polaznoga, domaćeg prava.


� Ovdje također govorimo o renvoi, ali u obliku upućivanja na daljnje, treće pravo. Jer, domaće kolizijsko pravilo upućuje na primjenu stranog prava,  a pravo strane države preko svog kolizijskog pravila upućuje dalje na primjenu nekog trećeg prava.


� Tako se katkad u dvostranim međunarodnim ugovorima donosi posebno pravilo o kvalifikaciji i ujedno određuje po kojem pravu treba vršiti kvalifikaciju. Ima li se neka imovina u nasljednim odnosima smatrati kao pokretnina ili nekretnina, procjenjuje se po lex rei sitae (zakonu države u kojoj se nalazi ta imovina odnosno stvar), a ne po lex fori (zakonu države suda). Ova iznimka od kvalifikacije po lex fori predviđa se pretežno u dvostranim međunarodnim ugovorima o pravnoj pomoći koji obvezuju RH.


� Npr. u SAD svaka savezna država odnosno federalna jedinica ima svoje posebno privatno pravo.


� Npr. Ujedinjeno Kraljevstvo ima tri pravna područja: Englesku s Walesom, Škotsku i Sjevernu Irsku. Kao primjer možemo navesti i bivšu SFRJ, na čijem se teritoriju postupno stvaralo osam pravnih područja, šest republičkih i dva pokrajinska; za određivanje mjerodavnog prava u slučaju sukoba republičkih vs. pokrajinskih zakona postojala su posebna kolizijska pravila, uobičajeno u teoriji nazvana interlokalnim kolizijskim pravilima ili pravilima o interlokalnom pravu.


� Današnji svijet poznaje u manjem broju i države čiji je nejedinstvani pravni poredak zasnovan na personalnoj, osobnoj osnovi, jer u istoj državi vrijedi više različitih prava za odgovarajuće zajednice ljudi (vjerske ili etničke zajednice). Takvo pravno stanje karakteristično je za neke države Afrike i Azije.


� Npr. prava mjesta prebivališta osobe, prava mjesta nalaženja stvari, prava mjesta sastavljanja oporuke ili prava mjesta sklapanja braka itd.


� Po svojoj pravnoj prirodi, državljanstvo je, općenito govoreći, jednostrani akt suverene države.


� ZD čl. 23. Osobi kojoj je kao maloljetnoj prestalo hrvatsko državljanstvo, omogućuje se ponovno stjecanje hrvatskog državljanstva, u povodu njezine molbe i ako je ispunjen uvjet predviđen zakonom.


� Izričita je i odredba Ustava RH u čl.10. da RH štiti prava i interese svojih državljana koji žive ili borave u inozemstvu. 


Imati na umu priznato pravilo međunarodnog prava da država ne može intervenirati prije nego što se njezin pripadnik poslužio svim redovitim pravnim sredstvima pred organima države boravka da dođe do svoga prava.


� Da bi se poboljšao pravni položaj apatrida, donesena je 1954. NY konvencija o pravnom položaju osoba bez državljanstva. Za apatride izbjeglice dolazi u obzir Ženevska konvencija o pravnom položaju izbjeglica iz 1951. i Protokol o pravnom položaju izbjeglica iz 1967.


� Sporazum s Italijom o reguliranju neriješenih slučajeva opcije za talijansko državljanstvo iz 1964., Konvencija sa SSSR-om o reguliranju pitanja državljanstva osoba s dvojnim državljanstvom iz 1956.


� ZRSZ čl. 13. izričito određuje da sud ili drugo nadležno tijelo po službenoj dužnosti utvrđuje sadržaj stranog mjerodavnog prava.


� Pitanje obavještavanja o stranom pravu često je predmetom reguliranja i dvostranih međunarodnih ugovora koji obvezuju RH.


� ZRSZ čl. 13. st. 3. Stranke u postupku mogu podnijeti i javnu ispravu o sadržaju stranog prava. Moguće je da stranke ne uspiju predočiti podatke o sadržaju stranog prava, ali takva situacija ne oslobađa pravosudno tijelo dužnosti da pokuša na drugi način saznati i utvrditi sadržaj stranog mjerodavnog prava (npr. preko nadležnog ministarstva). Kao sredstva dopuštena za utvrđivanje sadržaja stranoga mjerodavnog prava preporučuje se i upotreba iskaza svjedoka-vještaka, odnosno eksperata za određeno pravno područje, te pozivanje na odgovarajuću stručnu literaturu i sl.


� ZRSZ sadrži samo neke odredbe o procesnim pravima stranaca u građanskom postupku.


� Protumjera koju poduzima jedna država kada druga država s njenim državljanima postupa diskriminatorno. Hrvatska nadležna tijela mogu uzvratiti istom protumjerom prema državi koja hrvatskim državljanima uskraćuje uživanje pojedinih prava, na način da na području RH uskrati uživanje pojedinih prava državljanima dotične strane države. Cilj je retorzije, dakle, da se iznudi promjena u stavu i ponašanju države prema kojoj je protumjera poduzeta. O poduzimanju retorzijskih mjera (mjera odmazde) obično odlučuju nadležna tijela vlade pojedine države, a i sam sud se može može ovlastiti za vršenje retorzije.


Hrvatsko pravo nema opće pravilo o retorziji, i stoga retorzija ne dolazi u obzir kao načelan stav za postupanje prema strancima općenito. Retorzijske mjere, mjere odmazde, u međunarodnim se odnosima poduzimaju samo iznimno i kao mjere prijeko potrebne za postignuće zaštite prava domaćih državljana od zapostavljanja u stranim državama.


� Specifična klauzula u međunarodnim ugovorima. Ugovori o trgovini i plovidbi redovito sadrže klauzulu o najpovlaštenijoj naciji za uređivanje pravnog položaja stranaca. I tom ugovornom klauzulom države ugovarateljice obvezuju se da će njihovi državljani u oblastima dogovorenih odnosa uživati sva ona prava koja druga država ugovarateljica priznaje ili će ubuduće priznati državljanima neke treće povlaštene države.


� Pojam kapitulacije označavao je sklopljene ugovore između evropskih država i država Bliskog ili Dalekog istoka, prema kojima su od vlasti i prava teritorijalne države bili izuzeti državljani evropskih država, i podvrgnuti jurisdikciji konzula domovinske države. U današnjem vremenu prestao je vrijediti režim kapitulacija.


� Obično se razlikuju fizičke i pravne osobe. U ovom prikazu govori se pretežno o pravnom položaju stranih fizičkih osoba.


� Pod pojmom stranca smatra se osoba koja nije hrvatski državljanin.


� RH izdaje sljedeće putne isprave za strance: putnu ispravu za izbjeglice, putnu ispravu za osobe bez državljanstva i putni list za stranca.


� Viza je dozvola odobrenje za ulazak, odlazak ili prelazak preko teritorija RH. Nadležno hrvatsko državno tijelo (odnosno u inozemstvu diplomatsko ili konzularno predstavništvo) izdaje vizu; izdana viza unosi se u strančevu putnu ispravu. Vlada RH može odrediti da za državljane pojedinih država nije potrebna viza.


� Jer, status izbjeglice neće dobiti stranac za kojeg postoji osnovana sumnja da je vršio terorističku aktivnost ili počinio teže kazneno djelo ili da je djelovao protivno ciljevima i načelima OUN ili ako to zahtijevaju razlozi nacionalne sigurnosti ili javnog poretka.


� Uskraćivanje pravosuđa strancima (denegatio actionis, deni de justice) pripada prošlosti u veoma je rijetka pojava u današnjem razvijenom međunarodonm prometu. Jer priznavanje jednake pravne sposobnosti svakom čovjeku izraz je demokratskih shvaćanja suvremenog društva, pa stoga strance i domaće državljane treba izjednačavati ne samo na području materijalnog prava nego i u okviru procesnog prava.


� Procesni institut oslobađanja od prethodnog plaćanja troškova otvara mogućnost i osobama slabijeg imovnog stanja da traže zaštitu svojih prava i vode parnični postupak pred sudovima.


� ZRSZ čl. 78. st. 2. Hrvatski sud može po hrvatskom pravu dokazivati smrt stranog državljanina koji je umro na teritoriju RH.


� Teoriju stvarnog sjedišta prihvaćaju općenito države kontinentalne Evrope (i RH u ZRSZ čl. 17 st. 1.), dok sustav osnivanja ili registracije primjenjuju pretežno države angloameričkog prava, ali i mnoge druge.


� Uređuje Zakon o trgovačkim društvima (ZTD).


� Izraz „obavljati djelatnosti“ znači trajno vršenje poslovanja otvaranjem podružnice (a ne privremeno poslovanje kao što je sklapanje pojedinačnih poslova neposredno iz sjedišta društva ili preko trgovačkog putnika i sl.).


� RH vezana je i dvostranim ugovorima o pravnoj pomoći, koji rješavaju pitanje pravne sposobnosti pravnih osoba, ali na različite načine: jedna skupina ugovora po pravu države osnivanja (s Češkom i Rumunjskom), druga skupina ugovora po pravu države sjedišta (s Mađarskom i Poljskom).


� Primjenjuje se pravo države u kojoj je zrakoplov registriran.


� Nasuprot tome, unutarnji (interni) ugovorni odnosi isključivo su podvrgnuti domaćem pravu i nema nekog ozbiljnijeg razloga koji bi opravdavao usvajanje kolizijskopravne autonomije za tu vrstu ugovora. Stoga će ugovorni odnos čiji se svi elementi ostvaruju unutar granica RH biti isključivo podvrgnuti hrvatskom pravu kao jedinom mjerodavnom pravnom poretku.


� Mnogi razlozi govore u prilog tom gledištu, između ostaloga i to da naknadni izbor prava od stranaka olakšava i ubrzava posao suđenja.


� U cjelokupnoj problematici izvanugovornih obveznih odnosa svakako najveće značenje ima izvanugovorna odgovornost za štetu, koja nastaje iz nedopuštenog, odnosno protupravnog djela, delikta (građanskog delikta).


Mjesto izvršenja delikta služi već odavno i tradicionalno kao poveznica za određivanje prava mjerodavnoga za protupravna djela (delikte) koja izazivaju odgovornost za štetu, ili, drugim riječima, za obveze iz štete učinjene deliktom mjerodavno je pravo mjesta gdje je delikt izvršen – lex loci delicti commissi (tzv. deliktni statut).


� Drugim riječima, svaki od nuptrijenata treba ispunii uvjete za sklapanje braka po svom domovinskom pravu.


� Razumije se da čl. 32/2 nije obuhvatio sve moguće slučajeve javnog poretka. Stoga je, i izvan spomenuta tri slučaja, dopušteno pozivanje na hrvatski javni poredak kada su u pitanju bračne smetnje stranog prava temeljene na rasnim, vjerskim i sličnim osobinama ljudi, jer se takvi propisi stranog prava kod nas ne mogu primjenjivati. Osim toga, u posljednje se vrijeme u mnogim državama otvsra i pitanje je li različitost spolova neophodan uvjet za sklapanje braka. U svakom slučaju, po hrvatskom obiteljskom pravu još uvijek vrijedi da je brak zajednica života žene i muškarca.


� Ostalo je otvorenim pitanje po kojem će se mjerodavnom pravu prosuđivati nevažnost braka zbog neispunjenja formalnih pretpostavki prilikom sklapanja braka. Dosljedno je stajalište i ovdje da će za nevažnost braka zbog nedostataka u formi (obliku) braka biti mjerodavno ono pravo po kojemu je brak skopljen.


� Poznato je i često se u teoriji ističe kako postoje veoma različita stajališta o mjerodavnom pravu za rastavu braka: od primjene domovinskog prava (lex patriae), te primjene lex fori, pa do primjene domovinskog prava supružnika i lex fori kumulativno.


� Izričito propisano u čl. 39. st. 3. 


� Dakle, radi se o lex patriae, odnosno lex domicilii u vrijeme zaključenja ugovora.

